Produced by Wen-Hui Chen






Title: 明鏡公 (Ming jing gong an)
Author: 葛天明 (Tianming Ge)



第一卷    人命類

　　朱太尊察非火死
　　嘉靖間，太原府文水縣人姓戚名孔揚者，有墳山與左之相聯界。堪輿家嘗稱此山有風水，其正穴落在左之相界內。孔揚父子四人，家富人強，將母柩葬於之相界內去。相知去阻，無奈戚家人眾，反被其辱罵趕打。自戚家葬墳後，將山開立界，至栽插松杉。之相托人去求山價，庶免告官。孔揚說：「我葬祖墳山，與他何干？」全不與價。之相蓄忿在心。
　　過了一個月，正是十一月二十日。其夜帶了利刀，倚長梯於孔揚屋外，默地扒上屋去，潛入戚家。衝開房戶，將一家男女盡行殺了，便放火燒屋。然後復從屋上走出，下梯而歸。那時殺了人，放了火，雖無人知識，之相亦自心寒，把長梯放在自己門外，未及收入，便悄悄回家，閉門去睡。及火烈聲響，鄰人知覺，群起喊叫。見火自孔揚家起，周圍是牆，其大門緊閉，人不能進。眾看火燄熏天，竟無人出，只說戚家自失火，人都燒死，並不知火從何起。次日，地方往府具呈：
　　具呈地方，呈為失火傷命事。回祿為災，民遭荼毒。鄉有戚孔揚一家七口，今月二十日時正二更，忽然火發，勢燄熏天。大門緊閉，人莫能救，憐一家盡遭焚地。火變異常，人命重大，理合具呈，委勘殯葬，免累無辜。上呈。
　　時夏黨為知府，疑曰：「火發雖驟，當有醒者知逃，豈有一家七人曾無一人能脫者？此必有弊，吾當親勘之。」及至其地勘踏，惟見瓦礫參差。令人扒開灰燼，見骸骨堆疊，莫可認識。拘問四鄰，皆說是戚家失火自燒，群然一詞，無可窮詰。夏知府一面令戚家親族收骸骨，自命轎巡視各家動靜。到左之相門首，門外有一長梯，豎起可高於屋。捉問左右鄰，曰：「此梯常在此的，抑前夜救火的？」鄰人曰：「亦非常在此的，亦非救火的。只昨日方在此，未知何用。」夏公拘之相，問曰：「你把長梯在此何用？」一時對不來，半晌乃曰：「欲修屋漏耳。」夏公發他去，審問具呈地方曰：「之相與孔揚有仇否？」地方曰：「只前月爭一墳山，亦無別隙。」又問曰：「此方誰佐鼠賊，可報一人來。」地方曰：「鼠賊多，惟陳五最著。」夏太守即命拿陳五到，私下溫慰之曰：「地方呈汝做賊，吾念汝貧，將汝從前之罪都赦不問。但今後宜作好人，勿再為非。」陳五叩頭謝罪。夏公又曰：「吾少頃在眾人前，問你戚家失火事，你可說『只見左之相倚梯在戚家屋上』。我自有主意。」
　　吩咐已畢，夏公召集眾人齊到，將陳五上了夾棍，問曰：「你夜夜做賊，夜間事你盡知之。前夜戚家火起，人都道是你因盜他財物，被他知覺，故你放火以作脫身。可好好供來，不然活活打死你。」陳五前已承夏公吩咐，乃曰：「小人果每夜做賊，只戚家放火不干我事。那夜只見左之相倚梯在戚家屋上，進去少頃出來，即便發火。必問他方知。」眾人面面相視，疑陳勝果是看見，不知是夏公教他如此說也。須臾，拘之相到，夏公曰：「陳五見你登梯上戚家屋上去，出來即發火，此是你放火無疑矣。但七人都不能脫，必是你先殺死而後放火也。」之相手殺七命，今見審出，甘心承認曰：「老爺神見，果是我先入殺之，而後放火，今以一命償七命，萬死無憾矣。」
　　夏爺判曰：
　　審得左之相與戚孔揚隸麻村也。因挾爭山之小事，肆殺戮之大凶。一門非不共戴天之仇，何至有弄兵之慘。刃七命均遭一手。殄其類，火其居，慘甚芟革﹔斷其，燼其骨，痛並鞭屍。鬼火磷磷，盡是兒愁女怨﹔煙塵漠漠，都為父燼子灰。即受商之炮烙，虐不過是﹔如商君之赤，謂慘刻有加。況一命而填七命，彼固甘心於大辟﹔因謀地而無葬地，天亦昭戒於貪狼。嗟嗟！生不足惜，死亦可憐。強暴者當鑒茲諸。
　　
　　周按院判僧殺婦
　　周新，廣東南海人。初以經學舉鄉試，授官御史。公直不阿，彈劾權貴，京師士民稱為「冷面寒鐵」。政聲籍籍播聞，吏部升浙江按察使。浙之屬官清廉固多，昏暗亦眾。郡縣淹繫囚犯不能一一得理冤，抑者十有二三。一聞新按察至，欣欣喜曰：「冷面寒鐵來，吾冤可白矣。」及新至，審閱諸郡案卷，所活者十之七八。異政日著，不特生負屈者求伸，雖死銜冤者亦求泄也。一日，僉押視事，忽見旋風一陣，吹一樹葉飄墮案前，鼓舞再回。新命左右取葉來看，問曰：「此葉城中城外遍有否？」左右對曰：「城中無此木葉，負郭四郊亦未有此木葉。獨鄉間一古寺有之，去城甚遠。此葉必從彼處飄來。」新悟曰：「此必本寺中僧人殺死人，埋於此樹下。冤魂久抱不能得伸，故風飄此葉來報我。又恐左右洩露其事，則僧人有所提防。」輾轉沉思，佯曰：「▉風飄葉，物理之常，何足深究。」問事間，適門下報：「老爺故鄉有一二鄉友相訪。」新延入後堂相待，隨呼差人曰：「送此親友往古寺安歇。」又呼本寺僧至，謂曰：「我親友寄寓寺中，今給銀若干，汝合領去，買辦物件。」僧人應允，領銀回寺。只道本官為備酒以待友，不虞本官將假此以發冤也。
　　次日晨後，新命吏胥邀簿佐至堂，謂曰：「昨不才有一二故人相訪，已著人送至寺中安歇。今日備有小酒，敢邀諸公同至寺中一樂何如？」左右佐使對曰：「堂尊有佳客，未獲拜望，反蒙宴召，赧顏何如？」新曰：「今日請諸公待友，雖私而亦公也。日昨，接有謀命詞一紙，今日寺中當同諸公三面鞫之。」僚屬莫解其意。本日多帶有力民壯，同至寺中如儀。款飲半日，新雖身為東道主，心則想在案前葉也。隨呼門子往佛殿西傍取木葉來勸酒。門子拾取數片，獻於案上。新看時，與前葉體態纖毫無異。傳遍僚屬、親友兢曰：「葉雖新舊，其實共一根株所出也。某聞勸酒用蓮葉作碧筒飲，未聞用木葉作酒也。」新曰：「葉雖不堪作▉，伐倒根本，其下盡有銀盤金盞。」僚屬曰：「然則寶樹耶？」新曰：「雖非寶樹，盡是奇貨。」僚屬又曰：「公何明於物理？」新曰：「察於人情，自明於物理。若以我言為妄，今共君試之。」隨呼寺中工人具鍬鋤、刀斧，將寺西樹木砍倒，驗取其中寶貨。
　　僧人聞說砍伐樹木，驚駭。謀命之僧，尤自措躬無地。俱叩首案前，曰：「神依奇木駐行祠，伐此木恐於寺不利。」新怒曰：「設有不利，非僧之罪，我身當之。」僚屬、親友亦以為言。新云：「我曾與公等說來，今日備酒待友，雖私亦公。同諸公三面鞫出謀命詞，正謂此耳。言猶在耳，諸公何頓忘耶？」僚屬聞新言，俱呼左右助力將寺木砍倒。左右鋤未及四五尺，果見一婦人屍，宛如生前，但項下傷了一刀。新謂僚屬曰：「詎非銀盤金盞耶，詎非奇貨耶，詎非物理耶？」僚屬嘖嘖歎服。隨將本寺僧人盡數綁縛。
　　酒罷，帶轉城中，嚴刑拷鞫。一僧供云，自遠年前近晚時分，寺處遇見一婦人，年方二十有餘，口稱：「丈夫被人扳誣，畏官司刑法權潛身逃躲於寺，待事情明白，教我自往寺中來尋之。今幸事勢別白，竟來求見丈夫一面，此寺莫即我夫所云之寺耶？」僧人見色生情，且日已近暮，四顧無人，寺中幾員僧又人請去作功果。即誑之曰：「此寺即其寺，汝丈夫藏吾寺中，寂無人知。昨聞得事勢寧靜，今日同師父往鄉下取苗，須黃昏時分方轉回寺。」婦人見夫心切，不虞真假，即同至寺中，藏於密室。且給之云：「此寺過往官員極多，更兼常有公差借歇，須肅靜在此少坐。我打聽汝丈夫回，即喚來相見。切莫高聲，恐公差得知，不惟汝丈夫拒捕逃走，且貽累我寺中藏匿犯人，取罪不便。」婦人被其籠絡，只在僧房默坐。
　　候至黃昏，不見丈夫消息。少頃，所遇僧人送得飯來，酒肴盛備。謂婦人曰：「適工人回云：『師父與你官人為事羈留，今日不回矣。小娘子且奈煩，今日權宿一宵，明日相見未遲。小僧粗備酒肴，開懷暢飲，少銀河一夕之歡，何如？」婦人聞僧言，怒曰：「良人守分，不意昔日為人所誣，逃出阱外﹔婦人守信，不意今日為僧所誑，驅入阱中。夫不為仇仇而罹刑，妾肯為奸僧而受辱哉？」涕泗滂沱，酒肴毫不沾口。僧人此時曲意奉承，希獲巫山一夢﹔多方勸慰，欲圖郵亭一歡。婦人貞心激烈，即將酒盞丟破僧人之面，又將臺上看肴亂掃亂罵，僧人怒髮，曰：「本圖一樂，不意惹災。我放此婦人出去，他對丈夫言，亦不是好消息。趁此無人，不如殺之以滅口。」即拔?頭利刃，將婦人刺死。又思曰：「既滅口須減跡。今晚黃昏月明，一二工人又在田中守禾，眾僧又不在家。將此婦人埋於佛殿西傍。」次日，又鋤山中一木栽於其上。眾人見時，只說是栽木，不知其下埋有人也。「經今十六七載，不獨外無人知，雖眾僧亦不知也。今日事發，自作自受，與眾僧無干。」新得其實，遂問死償命。眾僧懼罪，厚賂親友，始從寬釋復。喚其夫訊之，其夫對云：「某因出外買賣，積有些小資本，娶得婦人李氏，頗有烈性。千山萬水搬回故鄉，鄰賊王得見我客回，必有厚本。節次稱貸未允，懷忿扳誣。身出躲逃山寺，約妻事釋方得回家。後妻出覓我，久無蹤跡。只道途中被人拐去，或登山涉水為虎傷水浸，不意被此僧人所害。若非冤魂自控爺臺，吾實不知妻身死於非命如此。」新曰：「此雖伊妻冤魂不散，實亦此寺如來佛之赫其靈也。彼無慾清淨身，豈容色慾涅其教門。且據奸僧供詞，伊妻貞烈，伊語不誣，理合領回斂葬。撥寺田百畝以充旌獎。其寺中住持僧雖非主令，涉於故縱眾僧，即非知情，疏於覺察，輕重坐罪如律。」一郡人稱為活菩薩。
　　天網恢恢密不疏，奸僧害命受明誅。
　　只從一葉尋消息，冷面周新有鑑湖。
　　
　　張主薄判謀孀婦
　　張彔以經術通顯，授葉陰縣主簿。懷才倨傲，每為守令所抑。彔歎曰：「大丈夫有蓋世凌雲之志，而拘於下位，若矮屋之下，使抬頭不起。」縣中事簡祿薄，己又清廉，禮文疏略，難以結歡縣主。思欲以偉抱動之，未有其便。適八月中秋賞月，數員官會飲後堂。縣主云：「今夕中秋月明，請諸公劇飲通宵，有懷盡吐。」彔思之欲以才動縣主，今日天假之會也。飲至半酣，作中秋詩以獻，云：
　　欲沽美酒來追景，又恐黃公即討錢。
　　歸與老妻斟酌定，閉門推出月還天。
　　蓋敘其廉而貧也。縣主閱詩大加歎賞，始悟三尹抱負不凡，不當以僚屬待之。自後縣中事務必求請教，相見時必稱為張先生。遇難決詞狀，悉批審理。張亦虛心剖判，人俱稱平。
　　一日，張奉縣主委托，往鄉下踏勘良民勢要混爭田土。地方迎接，送至寶元寺居住。眾僧俱迎謁伺侯，不在話下。時當伏內，暑氣逼人。張到寺覺倦，方丈內開榻就寢，忽夢己到明見軒。見一女子手執利刀，將一「恢」字劈為兩半。西邊頓心出血能跳，隨將東邊「灰」字掩於其上，倏然不見，醒來乃是一夢。正疑慮間，見里胥請入午膳，張云：「我已帶有館夫，自備飲食，不喜騷擾。汝輩如何又糜費？汝等一番使用，自後再無得浪費。」里胥云：「供給父母，職分當然，何云浪費？老爺為百姓分憂，惜民脂膏，頓飯且恐疲民，勞心者不獲享勞力者之養，則我輩又將誰享也？」張見里胥所言湊理，心甚歡喜。食完午飲，問寺僧曰：「我聞此寺中有一明見軒，極幽雅。便過往安歇如何？只送我在方丈安下。」答云：「明見軒現師兄慧明所居，舊額往來官員俱在方丈安歇，非小僧輩只利老爺在此，不利在彼也。」張思云：「我只將假言一賺，果有一明見軒。既有明見軒，則夢中所見之事可推尋矣。」遂謂曰：「我適在此安歇，精神恍榴，覺有鬼魂相侵，不如移至明見軒去住歇。」僧人聞言，只得奉承，忙打掃潔淨，接本官人明見軒去。
　　張至軒中看時，果如夢中所見景象，謂僧眾曰：「此軒果幽雅，身抵淨室，萬慮消融，此軒中真足明心見性，只恐慾火不滅，無人之境將為坑人之地。」眾僧叩頭曰：「山門恪守佛教，半毫不敢為非」。正問答間，忽見樑上一孤燕遍體蒙灰，墮下階前叫噪。張聽之，初若聒人之耳，終實愴人之心。眾父老侍立兩傍，面面相視。見梁間未有燕壘，張行出數步，默囑曰：「燕果有冤，可飛集案前叫噪。」其燕果飛集案前叫噪。眾父老只說本官好聞燕語，不知心有默囑，近前跪曰：「老爺德化鳥獸，咸若不直。百姓快睹丰儀，雖燕雀亦來賀如此。」張問寺僧曰：「閒常有此燕否？」僧曰：「燕雖巢梁，寺中未有。莫非老爺有超遷佳兆，故燕雀預報其喜？」張曰：「燕賀報喜俱非也，燕語聲中帶悲，似有不平之意，此處必有冤枉之事。夢既不虛，事必有實。」喚隨行皂隸：「跟孤燕，飛止何處回報。」皂隸看時，見孤燕飛入寺西一貯灰之室，身竄灰內不出，遂以其情回報本官。
　　張聞言，即帶里胥父老並跟隨人同至土屋勘驗。見土房卑小不光，內多灰糞。命左右將灰糞搬出，鋤開地穴，果有一婦人屍首，四肢都是刀口。張問眾僧曰：「汝謂山門恪守佛教，毫不敢非為。此灰室死骸從何處得來？」眾僧吃啞無言。張歎曰：「無人之境將為坑人之地，信不誣矣！」遂悟夢中見婦人將恢字劈開，頓心能跳，以灰掩之，白己身掩灰下，其心不死也。遂問此軒何人居住。眾僧答云：「慧明。」又問左右聯居何人。曰：「色空、慾空。」隨拘慧明、色空、慾空三僧來。問云：「何物妖僧敢此大膽，謀殺婦人，埋於灰糞之下。此必行奸不從，故逞凶殺之，以滅其口。從直供招，免屠戮眾僧。」慧明初時六拷三敲，不肯承認。次問二空云：「婦人係汝三人謀死是的，縱非下手，亦必知情。」二僧此時亦忍刑不肯供招。鎖紐三僧，發民壯帶出方丈伺候。隨將滿寺僧人一一報名點過，吩咐地方具呈保領，毋得逃走一個。「但問得下手之人明白，即不干連你眾僧之事。」
　　一僧見事敗露，只得從直報云：「久年前，有一孀婦繡一長幡，來寺酬願，祈保亡夫早昇天界。事因後遍寺遊玩，游至明見軒，慧明僧見其姿容豔冶，頓起淫心。引入僧房，鎖鑰門扉，欲行強姦。寡婦不從，引刀殺死。色空、慾空左右聯居，二人豈不知情？當時掘坑埋掩，二人多在傍助力。如何推托不認，連累眾僧？」慧明帶出在外，不意殺婦之事已被此僧說破。復喚入拷鞫，呼前直報之僧，三面執對。事已犯真，只得從實供招，見己不合見色起心，強姦不從，下手將寡婦殺死是的。二空亦供招云：「慧明強姦寡婦，當亦知情﹔殺死葬埋，當亦與力。只慧明多方賣囑，恐事敗貽累眾僧，是以寧忍一時之刑，救此眾僧之命也。」張云：「奸殺寡婦者罪不赦，知情不舉者罹重刑，餘僧各責三十，不令居寺。」
　　張爺判曰：
　　審得孀婦汪氏，繡幡酬願，誤入空門﹔奸僧慧明，推刃斃貞，埋於灰室。明軒托夢，孤燕號冤。皂服呢喃，總是訴無天之恨﹔鳥衣咭，悉皆鳴蔽日之冤。斬慧明用戒渠魁，誅二空以懲脅從。
　　女子深居簡出門，孀婺尤重禁行蹤。
　　薦夫不被浮屠誑，安得香魂逐穢風。
　　
　　陳縣丞判錄大蛇
　　陳祖，福建長樂人，洪武中以明經舉薦，初授繁縣縣丞。極有才幹，且存心忠厚。聽理百姓詞狀，最稱明允。以故上司官、正堂官多有詞狀，標其審理。
　　一日，奉縣主委托，出郭外有所案驗。行不上十餘里，忽道間見一老嫗啼哭甚哀。祖為之感，遂令皂隸喚老嫗問其故。嫗對曰：「妾年七十，不幸夫與子相繼早亡，止遺下一孫，年僅數歲。昨戲山中為大蛇所傷，妾所恃以為命者惟此一孫，今無孫何以終餘年？是以悽愴於心，傷命之苦而悲號，莫之能已。」祖謂嫗曰：「死者不能復生，汝莫哭，合具狀來，吾當為汝除此毒物。」嫗遵祖吩咐，隨即具詞控告於祖。
　　祖得狀回衙。次日，沐浴齋戒，具衣冠，焚香再拜，移牒屬縣城隍。云：「汝為朝廷守土，我為朝廷守官。人害人惟予除之，物害人惟汝除之。人害弗除則為廢官，朝廷於我乎奚取﹔物害弗除則為廢祀，蒸庶於汝乎奚賴哉？物害莫過於蛇蠍，蛟龍違令，上帝且命魏徵斬之﹔白蟒衝衢，上帝且命沛公斬之。總之，不欲以物害為人害也。今汝司土一方，享民祀，不能禦災捍患，歹令恣虐之虺蛇毒害孀居之稚子，則罪將誰歸？今限次日可驅毒蛇，赴所審斷，則前過可贖。不然，吾具本申奉朝廷，則巍巍廟貌亦重罹法網矣。惟汝欽之。牒。」城隍閱牒畢，驚懼，即呼當方土地鬼兵，如期執蛇赴陳爺縣所審決。
　　至期，果有群蛇集於治事所下，若犯人俯伏待審狀。祖諭曰：「未傷命者退，左右毋得妄擊。傷人者伏首償命。」獨一大蛇伏罪不去。祖知童命必此蛇所傷。乃命左右取利劍樹地，令蛇自殞抵罪。其蛇即纏劍自殺。老嫗喚至所前，給俸米一石，白金數兩，以終養。一郡歎服。
　　毒口螫人蛇蠍惡，除妖剔蠹宰公賢。
　　米金給賜歸終養，孀婦從今荷二天。
　　
　　梅同府判誣人命
　　芝城一丐子刁梗，與外江客丐子廝打。刁梗力強，又無人勸解，將客丐子痛打一頓，命幾乎絕。至高門外關王廟中歇，只說，我被他這打痛難過也。及次日，客丐子死於廟。刁梗自忖打那丐子極重，想必是死，密密尋到高門外來。人有言，關王廟中死一乞丐者。入看之，正昨所打之客丐也。即放聲哭曰：「此吾親弟也，聞昨日被人打，敬來看之。不意便死，我當為爾報仇也。」哭了便去，竟不來收埋。住廟人方去各家化錢，欲僱人為葬。有一長者張善，本府約正也。生平好善，肯施捨。因道人來化錢，自出銀五錢與買棺木，銅錢二百文與僱車夫，殯埋已訖。
　　刁梗復來問曰：「何人為我葬弟？」住廟人曰：「你亦不來，多得張長者捨錢若干，買棺代葬。」刁梗即到張宅曰：「我本江右客人，親弟刁柄。前日在人家抄化，觸怒於人，被人痛打身死。今聞正是你家，怎麼將白棺貯得去？我弟兄流落在此，孤客無倚。你不如付埋殯銀十兩三錢與我，免我去告。不然告出人命，你亦要償命矣。」張善好言溫慰之，曰：「你弟必在別處被打，可要詳細體訪。我家世守本分，決不打罵乞丐人。況昨日並無乞丐，何曾有打？你去問左右鄰便知。」刁梗曰：「人命姦情，露財是真，不是你打，何以出銀埋殯？」張善曰：「施捨出人自心，昨日道人來化錢，我以此捨之。你反以此致疑，是恩將仇報也。」刁梗不聽，堅要討銀。張善曰：「似此是教人後日不敢為善矣！看你無賴之徒，且將錢一百文當捨你去。」刁梗狼心不足，便去告曰：
　　狀告為打死人命事。梗籍江右，與弟刁柄流落乞食。弟性骯髒，前在勢豪張善家唐突，觸怒豪。喝家童打，傷多致命。匍匐入廟，一夜即死。豪賄惡黨，寅夜扛埋，故稱施捨。剌錢故與梗買滅。切思弟死非命，埋骨異鄉。梗雖貧乞，忍受賄錢？乞委檢驗傷，正惡償命。冤屈得伸，生死銜結。哀告。
　　張善去訴曰：
　　狀訴為飛禍全誣事。善忝約正，素守理法。因本境廟中死一乞丐，廟祝化錢資助埋殯。善發慈心，捨銀五錢買棺，銅錢二百文顧埋。廟祝募勸，保甲通知。突出刁梗，稱係伊弟，賴善打死。屈捨錢一百文求靜，彼騙未滿，復捏聳告。並無乞丐來家，安有打罵？人勸出錢助義，何謂財賄？乞臺細訪鄰甲，洞灼真偽。玉石得分，不遭架禍。上訴。
　　張老家，素良善，眾保甲憤其被誣。共舉呈保結，見張善並無打死乞丐之事，極出冤枉。如有打死人命之情，眾人都願受罪。府准三狀，批與清軍館問。
　　梅同府提來審之，刁梗苦執弟被張善打死，故出錢代埋。眾保甲共稱張家素善，殯埋出彼施捨善心，並無打死乞丐之事。梅爺一時難辨，令將刁梗監起。
　　過五日後，思丐子之人必無盤纏，拘禁五日必求知識濟應。可就此問其人來歷，乃召禁子問曰：「刁梗命你送信與何人？」禁子初焉不識，梅爺喝打五板。曰：「強盜恐怕連累，故不敢扳知識。今刁梗告他人，寄信與親眷，亦有何妨，你何故替他隱瞞？」禁子乃曰：「今日命我寄信與朝天門楊建。」梅爺即拘楊建到，問曰：「刁梗與你甚親？」建曰：「爪葛表兄也。」梅爺曰：「梗居止何處，其家更有何人？」建曰：「梗是本府東鄉人，今其家零落，止梗一人，並無別兄弟、伯叔。」梅爺曰：「梗有家資否？」建曰：「梗先時亦足度日，因好賭嫖，家筵蕩盡，今為乞丐頭。安得有家？」梅爺曰：「梗寄信與你，謂何？」建曰：「他因官事現禁在獄，問我借盤纏耳。」梅爺曰：「其信安在？」建即取出遞上。梅爺看之，果是借盤纏信，丟下還之。楊建去，梅爺取刁梗問曰：「你非江右，乃本府東鄉人，並無兄弟。原亦有家，因好賭嫖破蕩，今為乞丐頭。自打死客丐子，人未告你，你反而賴張善。我盡體訪出來，該償命何疑！好好供招，免受刑憲。」刁梗見來歷盡真，不敢隱瞞。又受饑餓，恐不禁受刑。乃一一吐實，招認打死客丐是真。不待再拘張善對執，而狀已悉明矣。
　　梅侯判曰：
　　審得刁梗飄蓬浪跡，寄食資身。始為賭嫖之行家，即為乞丐之魁首。尚不安貧守己，猶且恃力凌人。間兢祭餘，逞螳螂之怒臂﹔路上逢儕輩，啟蠻觸之雄心。客丐被撻而喪生，冤含黑夜﹔善士捐金而助葬，仁著青天。未告凶毆，罪幾漏網﹔反行圖賴，污且蔑人。視殺命如鴻毛，不畏鬼責﹔借傷屍為奇貨，冀斷殯銀。以己之罪而誣人，利人之財以益已。凶以奸濟，貪與忍兼。世未見此斗膽之人，我宜加爾斧頸之戮。
　　按：此狀誣張善，得眾人肯為力保，自不至被陷。然客丐果有致命之傷，若不捕出凶身，刁梗硬稱善打，將必花判殯銀與梗，便為落彼術中，且客丐之冤不雪矣。梅爺故囚之以徐察其求濟應之人，便可知刁梗之來歷。審其有無兄弟，則執一實可以賺百虛，而奸端從此可辨矣。故此判之奇，奇在故囚禁一著也。
　　
　　崔按院搜僧積財
　　湖南有一惡少廖志遠，儇俠浮薄，不事家人生業。引誘良家子弟，宴飲遊蕩。利口捷給，談花論酒，放廢禮法。鄉里長者皆厭惡之。自知不為眾所容，乃買度牒，披剃為僧。改法名印空，住居靈秀寺。豁達能言，交結士夫。修繕寺宇，塑裝佛家。建置疏簿，募勸十方施捨財帛。巧能搖唇鼓舌，夤緣扳附，多得士夫推薦，各處富家巨室皆捐金贈粟。又化善信男女，焚香修醮，合會拜讖，多般設施，皆幻誘愚俗，利其財帛。不三四年，積財萬計。廣置衣服、器皿，娶妻育子。外為僧，內為俗。極有機智，又思久恐事露，終是危計。
　　及崔黯為按察，巡歷湖南。印空自去投牒，請脫鉗歸俗。具狀云：
　　僧印空狀告為批照歸俗事。印空原係良民，姓名廖志遠。昨信僧家勸化，買牒出家。求悟心性，欲了生死。今愚昧未徹，佛教難通。徒若修行，絕祖嗣續。願復歸俗，納差當家。恐來謗議，理合告明，繳還度牒，寺付後僧掌管，再不執占。乞准立案批照允歸，以杜後悔。上告。
　　崔公問曰：「爾教化幾年，所得幾何？」印空曰：「已出家三年，旋得旋用。」公曰：「費用造設幾何？」印空曰：「凡修造寺宇，繪塑佛家，共費三千餘貫。」公曰：「給者既知，納者豈不能記？決有隱欺。」乃差手下往搜其積蓄。見寺中器物充，衣服稠疊。有銀二箱，有一婦人抱一幼子，盡搜到衙。公問曰：「此婦人何來？」婦答：「以彼印空娶為妻，生子已週歲矣。」崔公曰：「為僧而娶妻育子，那有此佛教？且此銀自何來，皆是惑騙良民的。當令妻子與你同歸俗，衣服帶去。而財物當以之還施貧者，器物留寺，以付下手掌管之僧受用。」
　　崔公判曰：
　　審得僧印空，原即廖志遠也。游手好閒，浪跡無藉。衲衣披體，非欲見性明心﹔梵宇棲身，惟欲誣民惑世。叩雙鋒而竭五內，鳴法鼓而集方神。祿位由天，乃謂宿緣於彌勒﹔富壽有命，卻云借庇於釋迦。募化勸緣，多營粟帛﹔修齋設醮，廣集貨財。經營三載之間，蓄積千金之業。衣裳稠疊，器物充盈。夜擁百媚之妻，手抱一周之子，是何佛教？有此沙彌玷穢空門，殞越王法。取利既滿，於谿壑投牒，仍歸於里閭。雖逃釋歸民，當從所願。而騙眾致富，宜沒其貲，妻子付爾歸家，錢帛散之貧屢。庶不拂反正之念，且少懲罔世之奸。
　　按：僧告歸俗人，惟聽之而已。崔公必問所得若何，遂察出其誣騙之奸，可謂明無遺照也已。
　　
　　顧察院判黜贓官
　　右都御史顧佐，廉公有威。曾任御史及按察司，皆有風采。亦當為京兆尹，憲度嚴明，清革宿弊，吏率聞風悚。一日，屬吏趙高犯法，佐笞撻之，且欲加罪，吏不能堪。乃具姓名，奔通政司訴佐私受皂隸折薪錢，不令供役，且放之回家耕種。濟私而妨公，非廉官所為也。通政司以其事轉聞於上，上問楊士奇曰：「汝薦顧佐廉，今屬吏所訴若此。僅一貪墨吏耳，何在其能？」士奇對曰：「朝臣自永樂以來，俸祿微薄。月惟給米一石，薪炭芻糧資於皂隸。薪炭既資於皂隸，則受皂隸折薪錢，例也，非賄也。皂隸既責令供納薪芻，不得不遣放歸耕，使口所用。不廢公，不妨農，官民兩便，亦例也，而非過也。以此為不廉臣，不知所舉矣。」上悟士奇言，怒曰：「朝廷用一好人，輒為小人所排。如此欲將訴吏下法司深罪。」士奇曰：「此末事不足上干聖怒，但付佐自治，則恩法並行矣。」上隨以訴狀授顧佐，使自治之。
　　佐退，召趙高示之以狀，吏恐甚，請死。佐曰：「聖上命我治汝，我姑容汝。但約今伊始，務要改過自新，不可仍前稔惡不悛。」竟不治之，人皆心服。上聞之喜曰：「顧佐得大體矣！」及為右都御史，位愈尊，權愈重。凡枉法有司，非對章糾之，則奏疏劾之，甚至，按其罪而罷黜之。
　　時左都御史劉觀與男劉福父子專權，贓貪狼藉，騁私滅公，脅制諸道，無所忌憚。顧佐耳目其事，怒曰：「風憲所以警肅百僚，憲長如此則不肖，御史效之不肖，御史差出四方，其行如此則不肖，有司效之。況大不除，則黨惡罔知自欽。今新奉明旨，令佐考黜不肖，洗滌積弊。試觀今日不肖無如劉觀，積弊亦無如劉觀，所當考滌洗滌者亦無如劉觀也。劉觀父子所為貪污如此，不以法繩之，何以肅官聯而清仕路，會科道？」有本劾觀，遂逮觀父子下獄，案驗其罪。
　　顧爺判曰：
　　審得劉觀父子貪類鼠蛇，暴同豹虎。訊鞫無詞，字字滔天大惡﹔供招墨跡，行行罔上遺奸。發擢罪愆，破盡南山之竹﹔叢過惡，決窮東海之波。律有死條，理無生議。
　　後蒙恩宥，父子謫戍遼東。詩曰：
　　蒞官清白玉無瑕，冰櫱紅顏雅操華。
　　顧佐廉明清仕路，劉觀謫戍警官邪。

第二卷    	姦情類

　　陳大巡斷奸殺命
　　徽州府歙縣富民張時，家貲巨萬。生子學禮，性耽風月。最好馳騁，丰姿俊雅，才思過人。春初，父命學禮請師設館於莊，去家二十餘里，師徒辭就館。路經一地柳塘，有居民鄧魁，常借銀出外經商。偶遇學禮師徒過門，魁欣然延入其家。入門時，學禮見魁室門半掩，於門隙間見魁妻喻氏花容月貌，賽過當年西子，堪比往昔潘妃。手纖纖若蘭芽新發，眉彎似柳葉初垂。學禮見之，魂飛天外，魄散九霄。心猿意馬，莫能把持。魁恭敬款待，坐分賓主，席列高低。嘉肴美酒，師徒盡醉而別。學禮就館，經史無心，思一見無由，日夜惟魁妻是念。
　　日往月移，倏爾清明。魁與其母往醮父墳，獨喻氏一人在家。適有東源後生章八，久思喻氏，因其姑在家未便。偶途中遇魁母子往祭，意其家別無他人，乃逕往其家，欲奸其掃。喻氏貞潔不從，大罵：「無恥光棍，安敢如此！我夫回來，必不輕放過你！」奔出廚房，章八追至廚中。喻氏罵不絕口，章八自思：「此婦不從，夫回必告，是非難免。」見房中首飾、衣服頗多。「莫若殺之，以掩其口，因而利其所有。」向廚中取利刀一把，趕至堂前殺之。入房內，擄其衣服首飾，逃入後面，盤山而回。學禮是日因先生辭回醮祭，父命僕馬接學禮回。將至柳塘，先令僕安福挑衣箱前行。學禮挽韁直至魁門下馬，繫馬於門，意圖得見喻氏一面。自廳呼魁至堂，只見其婦鮮血淋漓，死於地下，嚇得學禮魂不著體，忙出騎馬即行。章八尚在山上，見得明白。魁母子回家，見妻死於地，母子驚暈於地，半晌方蘇。子謂母曰：「今日不知誰人來我家，大抵強姦不從，或行殺死。」入房但見釵股一空。魁遍問無有知者，乃往投西源地方韓福、保長李忠、東源章八等到家驗明。章八曰：「今日我在山砍柴，見張學禮到你門首下馬，擊門而入。半日方出，慌忙策馬而走，必是他無疑。」魁曰：「你見得仔細不？」章八曰：「這等大事，安敢胡言？委係的實。但時家富，止有一子。你可抬屍上門，彼決不肯令爾聞官。千金買獲，不亦美乎？」魁曰：「我只要為妻伸冤，意不在索銀也。」眾皆曰：「然。且張宅家丁眾多，若被他搶屍去了，又無話柄，只宜告官。」魁乃寫狀告縣曰：
　　告狀人鄧魁，係本縣民，年甲在冊。告為奸殺事。豪惡張學禮，漂蕩風流，姦淫無比。窺見身妻喻氏青年貌美，百計謀奸。瞰身母子出祭父墳，飛馬來家，摟抱強姦。妻貞不從，持刀殺死，擄去簪釵。鄰佑章八見證是實。當投地方韓福、保長李忠驗明。惡逆彌天，冤情沉海，乞天相驗，法斷償命，以正綱常。含血哀告。
　　縣主沈修為人躁酷，性至剛執。見狀，審過口詞一遍，大怒曰：「白晝敢行奸殺，世變異常。」即差付貴、王榮火速拿來重究。學禮是日忙回，神色大變，見父母默無一言，即入房悶坐。父母以子久在館中，呼婢設酒同飲，悶悶不樂。父母問其故，終不敢言。至次日傍晚，在門首閒行，見二捕快直抵其家，驚問曰：「我家無甚事，公差來舍何干？」公差出批與看，覽愕然。忙問其子，學禮以直告父。家中即備酒肴，款待公差。次曰，寫狀訴曰：
　　訴狀人張學禮，本縣民，訴為飄誣事。身業儒流，家傳清白。冤因鄧魁先年借父本銀未還，思騙無由。偶身今歲藏修於莊，道經惡境。本月初八日，騎馬過門，孰知伊妻誰殺，飄空捏是身謀，意圖嚇騙。情慘昏天。況騎馬非行奸之事，白晝豈行奸之時？懇天查審，詳鞫一干，不遭騙陷。上訴。
　　縣主准訴，亦詳問一遍。即拘原被干證一干人犯，擇日驗屍。只見項下一刀，肋下一刀，血跡猶在。沈公即喚韓福、李忠二人問曰：「爾二人附近，知學禮殺婦之詳，明白說來。」二人曰：「小人是日上午出耕，家隔一坳。午後回來，魁投驗屍是實。其間情由，章八知之。」沈公曰：「章八，你知學禮何以殺之？」章八曰：「小人在後山砍柴，見學禮騎馬至魁門首，下馬進入其家。半日才出，跨馬忙走，不是他人奸殺是實。」沈公謂學禮曰：「章八之言，是你無疑。從直招來，免受刑憲。」學禮曰：「小人頗曉詩書，頗知禮法，安肯為此昧心之事？小人其日到魁家，婦已被殺。小人既來行奸，安敢騎馬？既騎馬來，安敢殺人？」章八硬證。沈公怒，敲擊案子喝打學禮四十。暈死半晌。令湯灌醒，終不屈招。沈公令牢子取挾棍夾起。刑法難當，屈認行奸不從刺死。又問曰：「首飾、衣服何在？」學禮曰：「實無。」沈公令敲狼頭，學禮曰：「家中釵服頗多，安擄彼物？」沈公不聽，逼勒招承。沈公判曰：
　　審得張學禮恃富欺天，妄行滅法，淫縱匪彝，亂大倫而不顧﹔奸謀強殺，貪美色而枉為。瞰母子出祭墳間，馳快馬而入逼強姦。行奸不遂，殺美人於非命﹔貪心奮起，擄釵服以回家。鄰里咸稱的實。明是強樑上惡，得非搪突西施。本當的決，用作貪花炯戒。制決待時，尚俟秋後處斬。
　　陳主道為南京大巡，七月出巡徽州府，張時具狀，攔馬告曰：
　　告狀人張時，係徽州府歙縣民。告為燭冤劈陷事。身年六十，止生學禮。冤因先年鄧魁揭本經商，屢年未還。思騙無由，今年三月，伊妻被殺。男偶館回，騎馬過門。飄空捏男強姦刺死。買賄鄰佑章八等偏證。本縣沈爺非刑拷訊，屈挾招承，罪擬大辟。冤蔽覆盆，鐵壁銅城，冤無訴路。懇天大發雷霆，擊破冤門。冒死上告。
　　陳代巡青年進士，明如鏡鑒，清若冰壺。任事精勤，秋毫必察，刑罰嚴簡，纖微必燭。每問刑，焚香告天，獄無冤枉，屢出無辜。此老三告不准，見不勝哀泣，意必有冤。即准其狀，發本府候審。
　　大巡到任，三五日後，行牌拘審。調縣原案人犯俱齊，唱名過後，見學禮人物俊雅，似非惡人。乃厲聲呼學禮曰：「爾既讀書，安為不法？重責四十。」學禮曰：「容訴，小人委實冤枉。春間與師就館，魁邀入飲。清明回家，特踵門而謝。豈知魁不在家，小人揚聲呼魁，自廳至堂，只見婦死於地。不知所以，驚駭忙出馳馬而回。既欲行奸，必不騎馬繫馬於門，必不殺人。章八苦證小人進魁家半日才出，此乃買囑屈陷。望老爺高抬明鏡，照破苦冤。」章八曰：「此事是的，小人在後山砍柴見學禮進魁家，半日才出。並未有他人到彼家。」大巡見此人狀貌不善，乃怒問曰：「其婦被殺必會喊叫，爾在山逼近，豈不知之？」章八曰：「小人知叫。」大巡曰：「既知喊叫，胡不進看？何待鄧魁來投才說？此言難憑。」章八詞窮，無言可答。大巡正在狐疑，適有一烏鴉飛入臺前，三匝而鳴，向章八頭上一啄而去，眾皆驚異。大巡厲聲曰：「殺喻氏擄財貨是你，這賊安可證陷他人？重打四十，依直招承。」不認，令挾起，敲狼頭一百。又不招又令重挾，熬刑不過，乃招曰：「是小人強姦不從，恐言於夫，故殺之。」大巡曰：「既是你殺，怎陷學禮？」章八曰：「偶學禮過門入其家，小人尚在後山，沿山奔回，是不合強證屈陷學禮，此亦天理不肯。今遇爺爺青天，自分償命。」大巡追其釵服，不認，又令挾起。乃招曰：「釵盡用去，衣服尚存。」即差嚴完、呂範挾同鄧魁到其家，搜出原衣十餘件，魁認明。
　　陳大巡判曰：
　　喻氏被殺，情固可矜﹔學禮遭刑，苦猶可憐。非有司罪歟！其章八身行大惡，嫁禍東吳，雖寸斬不足以謝天下。然烏鴉飛啄可稽，在天理不容漏網﹔憲臺法眼難瞞，在王法安容橫暴。填命有條，斬首示眾。學禮無干，省發還家之例﹔鄧魁不合誣告，死罪之刑。喻氏貞節，雖死不從，合旌其門，以風天下。
　　予按：此斷非素行動神明，誠心格物類者能乎？陳公一見學禮丰姿，知非其罪。況烏鴉之報，一鞫便明，王法昭矣。旌貞節，誅強暴，民風可挽，時俗可回。足稱明於折獄者矣。百姓作《古風》一篇，以頌美云：
　　陳公明鏡天心燭，魑魅魎魎皆驅逐。
　　執法焚香叩上蒼，審的有罪方誅戳。
　　命徽州作大巡，當時照破沉冤獄。
　　烏鴉三匝繞官廳，嘴啄賊囚腦頂肉。
　　章八分屍償節貞，萬戶咸寧無私曲。
　　吏胥守法奉公差，士民安樂親眷屬。
　　皇王有道四海清，德星高照開天目。
　　指日丹書下九天，致君堯舜百姓足。
　　代代公候匪浪誇，五福全臻從心欲。
　　
　　林侯求觀音祈雨
　　江安縣民婦柯氏，與夫管純角口致爭，自逃母家去。母因勸諭之，不數日復歸。至半路遇兩和尚在傍路，來問曰：「娘子何往？」答曰：「我回管宅夫家去。」和尚哄之曰：「管宅舊路本從此去，今前路崩陷，人行不得，都從我這傍路去更近。」柯氏不從，曰：「那聽你賊禿謊。」兩和尚曰：「我好心教你路，你反罵我。」遂兩傍挾其手挾去。都是山僻小路，行不三里，至一山庵，已有一老和尚及兩婦人在此。兩和尚名真悟、真醒，而老的名明融，則其師也。真悟曰：「可將舊老婦與師父，今日採來的與我。」從此拘留奸宿，那肯放回。
　　管純又經數日，往岳母家接妻。岳母曰：「五日前已發落回矣。」管純曰：「並未見回。」兩下鬧爭不決，因赴縣告曰：
　　狀告為懇究妻身事。純妻柯氏歷年無異，近因角口，奔回外家已經十日。純自往接妻，舅柯延指稱已還。何無下落，並不見蹤。非伊家未回，則在途被拐，懇天為民作主。跟究妻身，得復完聚。蔭德彌天。上告。
　　柯延是多疑人，恐姊或被管純打死，而故稱未回也。亦赴告曰：
　　狀告為殺命詐掩事。延妹柯氏早嫁管純，貌醜失意，屢遭打罵。減克衣食，千般刁蹬。前趕逐出，面體毆傷。母哭諭歸，反觸純怒，加毆屈死，計埋滅屍，詐稱在逃，希圖掩罪。乞嚴究死因，調屍檢驗，洞破奸計，伸雪冤抑。感激叩告。
　　縣尹林培仁，明官也。提來親鞫，兩下相執，不肯降服。柯家干證稱柯氏已歸夫家，管家鄰佑執柯氏並未見歸。林尹知必路上被拐是的，命手下四處為訪。
　　柯氏素性柔順，明融雙腳爛瘡，那兩婦人都厭惡之，不肯親近。惟柯氏為煎藥傾水，小心伏侍。屢在明融前哀訴曰：「我因與夫相打，逃往娘家，今在娘家被拐到此。夫後問娘家取人，必有爭訟。師父出家人，望發慈悲心，放我回去，勝造七級浮圖也。」明融憐其哀懇，迨近晚送出舊路，曰：「放你回，但勿對夫說在我庵也。」柯氏歸家，一一與夫言被二和尚強拐之事。管純曰：「我被你弟告，險些問償命。今須與你見官說明，勾完訟事而歸。」次日，去見林尹，訴出被拐之由。林尹曰：「其庵何名，有何記號？」柯氏曰：「我不曉何名，但庵中有一魚籃觀音。我每燒香祝願，保佑我得歸家。以手捻其足大指，其痕深入，此可為記號。」林尹記在心，時因大旱遂出告示取各庵寺觀音，不拘大小新舊，送到本縣大寺。侯率眾虔禱求雨，然後做功果送還。但須自寫本庵寺記號，以便認回，勿致混爭。
　　不數日，各庵寺觀音盡送到，林尹親率士眾行香禮拜，既而霖雨沾足。乃命僧道修謝雨，功德訖，仍出告示，令各僧道都認回自庵寺觀音。內有一魚籃觀音，其足大指有指甲捻痕。命一公差守住，曰：「我夜夢此觀音放一鯉魚於河，因騰雲下雨，真有靈驗。我要留衙中供養，有某寺來迎者，可令來領公價去，另塑一座。」及真悟、真醒來迎，公差與之云，引入衙中領銀再塑。林公問曰：「此魚籃觀音是你寺的乎？」對曰：「是也。」林公曰：「此觀音真靈，前夜夢他行雨，果是有雨。昨夜又夢來說彼庵中有三個婦人，一個逃來告狀。他庵中惡濁，不願歸去。今日果有一婦人來告你強拐，必是你二禿也。」真悟、真醒那肯承認，林公令柯氏來證。柯氏曰：「此二僧是也。」乃服罪。又令人往庵果搜出二個婦人，皆是路中拐去者，各命親人來領去。寺中更一老僧以銀賄公差，未拿到。林公問寺更有僧乎，公差答：「已無矣。」柯氏亦念老僧放己之恩，不為執出。但擬二僧絞罪。
　　林尹判曰：
　　審得僧真悟、僧真醒佛口蛇心性，人面獸肝腸。忒輕薄，不將佛戒遵﹔恁顛狂，敢把春情蕩。法界逢傾國，忽然不覺體酥麻﹔慧眼觀多嬌，幾乎頓使神魂喪。遂起拐來之念，慾心似海深﹔因行挾去之謀，果然色膽如天樣。空門戀色，三光不畏知﹔花散沾身，五戒何曾講。納衣今作合歡被，應難報道好姻緣﹔鮫綃舊是紫蒲團，可不羞殺騷和尚。笙簧洞府，卻非阮肇佳期﹔雲雨陽臺，難比襄王情況。不守禪宗居梵宇，難辭絞罪入刑場。
　　按：柯氏既歸，則拐帶明矣。然惟道觀音足指有痕，此亦難以遍寺查訪。惟托祈雨一節，以集之假公以究乎私，則不勞力而僧犯在掌握之中矣，亦因事設機之一奇也。
　　
　　陸知縣判謀懦夫
　　濬儀縣人徐汝梁娶妻阮氏，合巹三載，不曉房事。及妻歸母家，母問曰：「汝夫婦皆長大三年，何無子乎？」阮氏初不應。數日，母又曰：「汝姐先去四年，生二子﹔汝妹後去二年，生一子﹔汝何獨無子？」阮氏乃答曰：「汝婿是懦人，我豈能自育子？」母心明白，及婿來回門，謂之曰：「我阮門女子最是多男，我長女適王家四年，生二子﹔少女適虞家二年，生一子﹔汝令正居中，今已三年，緣何未有子？」徐汝梁曰：「正不知何故，他人妻皆有子，怎我的獨無？」岳母曰：「人夫婦要行房，方有子。你忒老實，必未行房也。」汝梁曰：「我果未行房也，今後宜行房，令他有子。」及與妻歸，其夜阮氏先睡，汝梁在房中周圍而行。妻曰：「何故不睡只在此行？」汝梁曰：「你母道我不行房，故你無子，我今夜要行房也。」妻見其無知，乃教之曰：「不是那樣行房，你來睡，我自教你。」汝梁解衣就寢，妻扶之上身，按其陽物於陰戶，曰：「可動腰行房也。」汝梁年紀已長，血氣亦壯，大覺有意趣，乃曰：「行房這好耍，何不早教我？」妻曰：「此男子自曉之事，豈待婦人教乎？」從此方知稱合。
　　然他事終多矇昧，妻抑鬱不快意。鄰有少年婁鎮者，伶俐俊雅，素知徐汝梁癡懦，不愜妻意。乃調戲阮氏曰：「看你貌若嫦娥，又聰明俊俏，真女流第一。乃配此懦夫，恰似好花插糞土，辜負花容月貌也。依我見不如揀個少年與他相好，遣與陶情也。不錯過青春年少。」阮氏歎氣曰：「噯，無人似我命薄。」婁鎮見他不拒，即攜手曰：「倘蒙不棄，願終身永好也。」阮氏即允。二人情好日密，肝鬲相愛。
　　初惟夜間來往，後日間亦往偷情。忽汝梁遇見，亦知吃醋，怒曰：「你怎與別人行房？」婁鎮下?閃開便走。阮氏曰：「我在此睡著，只說你來，不料被他人脫。你快自來行罷。」汝梁依言自去與妻雲雨，又言他要出與人說。妻哄之曰：「你不可與人說，若說，他恐明日又來。」乃尋些果品與在房中食。私往後門見婁鎮，鎮曰：「今日若非懦子，險些脫身不得。」阮氏曰：「拿你他必不會，只是要出與人說，真個惱人，我故以果子與他在房中食，來與你商議。」婁鎮曰：「你肯與我殺，我就為你殺之。」阮氏曰：「不可如此殺心。」鎮曰：「這樣懦人，留他何用？」阮未及答，見夫從後來，即轉身與他回話。下午纏他在家，不與出外。晚飯後，汝梁要出外，妻亦不阻。婁鎮早懷刀在門外，候見汝梁離門幾步，從後殺之。阮氏見夫久不歸，留門不閉，先自去睡。
　　至次日，人言徐汝梁被殺於路。阮氏即問婁鎮曰：「是你殺乎？」鎮曰：「我昨夜並未出門，若我殺他，必來陪你矣。」阮曰：「必是你也，如何瞞我？」鎮即發咒曰：「若是我殺，我不得善終。」阮氏見他不認，心亦不甚惜夫之死。但啼哭出路，令人殯之。
　　有堂兄徐梁，赴縣告曰：
　　狀告為殺命事。堂弟汝梁生平癡懦，不辨菽麥。昨夜出外，不知何人暗行謀殺。係至親，不忍坐視，人命至重，殺死極慘。乞追鄰佑，究勘殺故。訪察凶身，正法償命。死者瞑目，生者感德。哀告。
　　陸太尹面審曰：「汝弟與人有仇乎？」曰：「癡懦之人，不知饑飽，不識寒暖，何人仇他？」陸尹曰：「汝弟更有何人？」曰：「只一幼妻耳。」陸尹知懦人無仇，而妻年少，必有姦夫殺之。乃曰：「他既有妻，必拘其親妻問之。」公差來拘，阮氏怨婁鎮曰：「今一伯告狀，官差拿我，必是告我也。」鎮曰：「你伯未指人告，只是官要問你親妻，或知何人所殺，豈疑你殺夫乎？可去無妨，明日我來看你。」及阮氏到官，陸尹曰：「你夫被殺知是何人？」阮氏曰：「丈夫夜出於外，我在家不知。若知早已告他矣。」陸尹曰：「或你伯要謀你家業，故殺之乎？」阮氏曰：「伯家自富，與我夫相愛，必非他殺。」陸尹曰：「若知何人所殺，可來補狀﹔若不知，可自葬埋罷。」
　　阮氏出，陸尹密令二公差隨之，曰：「倘有男子與共語便縛來。」既而阮氏路遇婁鎮，問曰：「官如何問？」阮曰：「官云不知何人，可自埋便是。」公差拿住二人，曰：「官要再問。」婁鎮甚懼。陸尹問阮氏曰：「此人是你何親？」阮氏曰：「是鄰居婁鎮。」陸尹眾命拶起，曰：「我訪得你與婁鎮有奸，是鎮殺你夫，你曾同謀否？」阮氏是婦人，膽小即認，曰：「奸果有，只殺事未知。他說要殺我夫，我叫他勿殺。後他發咒說不是他殺。」陸尹命開阮氏拶。將婁鎮挾起，受刑後亦自供認。
　　陸尹判曰：
　　審得婁鎮輕狂浪子，尋花問柳過東牆﹔阮氏淫蕩歪姑，惹蝶招蜂來後院。一則貪人事美，注意於傾國傾城﹔一則嫌己夫癡，偏情於子嗟子國。秦樓風月，時邀弄玉同吹﹔楚館雨雲，夜赴襄王好夢。歡娛未足，兇暴橫生。挾利刃於途中，徂伏候擊﹔刺懦夫於門外，黑夜中傷。淫慾無涯，既已奸人妻室﹔陸梁莫比，又復斃人夫君。造惡殊深，擬死允當。阮氏雖不知故，婁自行兇，然非汝有奸，夫何以死？釀寡皆由奸起，凶戈乃自人操。宜在不赦之條，方為不節之戒。
　　按：阮氏初到，即用刑拷勘，彼必供出婁鎮。但指奸不為奸，夜殺又無證，難以入罪，故寬縱以待。鎮之追隨阮氏，然後同縛則彼姦情既無辭，而謀殺亦可問入矣。此懸餌得魚之計也。
　　
　　李府尹遣覘奸婦
　　河南府民婦洛氏夫故，孀守一子樊見，年甫七歲。以夫週年，請近庵一道士萬允正來家誦經，超度亡夫。允正見洛氏有貌，輒起淫心。故勤將諸經諷誦，令色媚言，千般承奉。及以錢帛謝彼誦經，甚作喜悅之色。為感謝難盡之意，過數日，買好時果送與樊見食。求洛氏捨香一爐，祈保樊見成人長大。洛氏允之。每月來接香錢，必有齋食果品相送。洛氏信允正為善人，亦自捨香一爐，祈保星辰口朗。其後接香錢，每月必來兩次，所送果品始終不改。
　　洛氏忽一日留允正午飯，因說他孤兒寡婦被人虧，各佃苗租多頑欠不納者。允正曰：「我只知為道士，山庵清苦。今依施主娘說，則守寡亦有煩惱也。」洛氏曰：「你道人何等清閒，我寡婦有千般憂慮。」允正曰：「清閒僅有，只一件大不好，無妻無子，終無結果。」洛氏曰：「你修行人亦思妻子乎？」允正曰：「鳥獸也有雌雄，何況於人？即子且慢說，但無妻一節，此苦惟天知地知。」洛氏見說無妻之苦，自想我無夫者情亦一般。因曰：「你說也是，似我無夫者，家無主亦甚苦也。」允正曰：「無妻者難計較，夫則由人招耳。」洛氏知允正心邪，己亦肯納。又曰：「無夫可招，妻亦可娶也。」允正見洛氏交談不拒，即曰：「我家施主娘捨錢極多，更肯捨我一妻，真生死感激也。」洛氏曰：「娶妻銀非小可，一人怎能獨舍？」允正起，執其手，曰：「正要一人方好舍，娘子無夫，我無妻，成就一對，更何待舍？」洛氏曰：「你真膽大好打。」允正曰：「殺亦由你，何惜一打？乞憐念孤道，舍我一次，勝救一命也。」洛氏淫心本動，見此勤懇，遂承納之。鰥夫寡婦狂興百倍，真如久旱逢甘雨，久渴得仙漿也。兩情美滿，不言可知。自此夜來日出，不異夫婦。
　　如此者十年，樊見年已十七，頗知世事。乃拒允正，不許登門。洛氏因托言往庵許願，樊見輒隨之去，寸步不離，不得偷私。洛氏因揮樊見遠站，欲入房小解。樊見又邀允正出外，方令母入道房。洛氏計無所出，心甚忿恨。乃當佛堂前輕與允正曰：「似此關防，何以落手？我真恨此豚犬人骨，不奈他何也？」允正曰：「母欲治子，如俯地拾芥。但告他不孝，令官府打死他。我便明來入贅，夫婦長遠矣。」洛氏依計，故在家中生事罵子。往府告曰：
　　狀告為梟子不孝事。痛氏不幸，早歲喪夫。梟子樊見年方七歲，歷今十載，撫養成人。辛苦萬狀，頭髮為白。詎見惡逆，罵母如婢。今月十一，逢氏生日，治酒請族。梟惡觸怒，行兇欲毆。切惡不思乳哺，亦念孀守。梟羽才長，輒便食母。勞苦半生，博此逆報。天合孝治，乞殄惡逆，無亂天常。叩告。
　　樊見去求訟師，作訴狀：「見得母與道士有奸，怒彼阻諫。故誣告不孝。」訟師曰：「若依此訴，便得不孝之實。母告不孝，你本罪重。若訴出奸來，而道士不認，你該萬死矣。只宜受打被禁。他回家必與道士往來，然後只稟於官。密差人訪，方可釋矣。」樊見曰：「打難忍。」訟師曰：「不奈何，亦須打到二十後，方可指出。」
　　不數日，太府李杰捉去親審，曰：「寡母守你何等辛苦，你何故不孝？」樊見曰：「慈母深恩，鳥羊知報。況寡母苦守，怎敢抗拒？今告不孝，自是得罪於母，雖死無恨。老爺乞念亡父止小的一人，若打死則亡父絕後，寡母十年苦節亦歸空矣。」李太府察樊見初冠，人性溫和，疑其有枉，問曰：「人唆汝母乎？」見曰：「母子天性，人何能唆？若可唆告，亦是為子不孝不能承奉母心也。」李太尹謂洛氏曰：「汝寡居十年，惟有一子。今告之罪至死，得無悔乎？」洛氏曰：「無賴惡子，不孝於母，寧復惜之耶？」李太府曰：「母告子死，無有不死。審如此，可買棺來取兒屍，為你打死之，?拘禁纏延也。」洛氏出買棺，李太尹使二人覘其後。洛氏出，謂一道土曰：「事了矣，太爺將打死他，命買棺來。」收貯二人，入報於太府。少頃，將棺至，李太府冀其悔悟，再三諭之曰：「不孝本當死，奈你半生只一子，打死豈能再生？不如打他二十，後若不改，再告便結果他。」洛氏堅執如初，定要置子於死。時道士立於門外，李太府令二人擒之入，問曰：「你與洛氏有奸，又唆他告子不孝，該得何罪？」道士曰：「並無此事。」洛氏曰：「樊見正是這等不孝，他嘗賴我與道士有奸。當面又不敢說，我才出外買棺，他便說此假話。」李太府曰：「若你兒說便是不孝了，自你告不孝時，已差人體訪。你才出外又對道士說：『事了矣。』不是有奸，何以對他講？」將道士挾起，乃供曰：「某與寡婦有私，嘗為兒所制，故欲除之。」李太府乃拶洛氏，發打道士四十，即死於杖下。問洛氏曰：「你願官賣乎，願從子乎？」洛氏未對。樊見曰：「道士既死，母無他心。願留與小的侍奉。」
　　李太尹判曰：
　　審得萬允正首戴黃冠，宜謝風月之樂事﹔洛氏志修清節，須忘雲雨之佳期。出入蕊珠宮，豈識標梅寄詠﹔砥礪冰霜守，惟知柏舟自。蓋出家異緇世之途，而空房絕紅塵之想。胡乃戒忘空色，依然春引芳心。欲斷絕乎身世姻緣，反沉慾海﹔未修整乎閨門閫範，卻扇淫風。怨女曠夫，雍容於偷香竊玉﹔真人嫠婦，蹁躚於度柳穿花。豈洞賓之攜牡丹，仙風習習﹔乃武之私懷義，穢德彰彰。情以慾迷，心為淫喪。道士唆告乎孝子，慈母忍割乎親兒。玄之不白，胡乃其寧﹔色之溺人，一至於此。斃此野客於杖，方快人情﹔免賣寡婦於官，少從子願。
　　按：母告不孝，本無可疑。特以十年寡母，止惟一子而必欲置之死地，此豈人情哉？蓋必有私交，故心為淫溺，而愛以忍割也。凡婦人愛子之心最真，然可以奪其愛者，惟情夫之慾也。李公一見察之，不使孝子被誣，其可謂明之遠也已。
　　詩曰：
　　世上牽人無過色，英雄到此亦為迷。
　　請觀歷歷姦情案，急猛回頭強自持。

第三卷    	盜賊類

　　董巡城捉盜御寶
　　弘治五年七月十五日，夜有強盜四五十人，攻入甲子庫。殺死守庫官吏二十餘人，劫去金銀寶貝不計其數。次日方覺。兵部一面差人盤詰各門出城人民，一面奏知朝廷。十八日，聖旨頒下，差兵部將京城官民人等挨家挨戶搜檢，有能捕得真贓正犯者，官則超升，民則重賞。時各官莫不差人四下緝拿，並不見蹤影。
　　有巡城正兵馬董成者，自思曰：「京城大小人家各各互相搜捕，如此嚴急，那個巨賊敢藏許多金寶在家？其心懷疑俱決矣。既不敢藏在家，必思帶出城外方穩。只門禁又嚴，彼焉能得出？此惟有假裝棺柩藏去，方可免得搜檢。彼賊中豈無此見識者乎？」即命手下人吩咐曰：「你等去守各門，但有掛孝送靈柩去城者，各要去跟究其埋葬所在，一一來報，不得隱瞞。」至晚，各門來報都有喪出城。蓋京畿地廣人稠，故生死之多如此。董巡城又吩咐曰：「今日安葬，再過三日，必去祭奠，汝等再去潛窺密聽，看某處孝子悲哀，某處不悲哀，可再來報。」
　　至第三日，眾手下依命去訪，皆來報曰：「各處孝子去祭奠，都涕泣悲傷。」內有韓任稟曰：「小的往北門郊外去看那一伙孝子，四人皆不悲哀，其祝墓言辭多不明白。更僕從六人，皆有戲耍喜悅之意。」董巡城曰：「更過四日，是七朝矣。可選力士二十人，將此孝子並僕從一齊鎖來，不得走脫一個。拿來即重賞你。」
　　至第七日，手下依命將此四個孝子、六個僕從都拿到。董巡城先單取一孝子問曰：「你葬何人在郊外？」孝子曰：「老父。」董問其父生死年月，孝子答曰某年月生，某年月死。董令收在一旁。再取第二個問，所答又一樣。又取第三個問，所答又一樣。又取第四個問，所答各不同。乃親押往郊外，命左右掘開其墓，取上棺木，撞開視之，則盡是御庫中之金銀寶貝也。董不勝歡喜，左右莫不服其神明。賊亦叩頭受死。遂寫文書申於兵部，曰：「巡城兵馬司董為捕盜事，奉聖旨著兵部將京城官民人家，挨戶搜檢，捕拿強劫御庫真贓正犯。欽此欽遵，本職日夜緝訪，拿得強盜正犯張祜、李輔等賊首十人。搜出所劫御庫金寶，真贓取供明白。緣係強盜重情，未敢擅便發落。理合申詳題奉，請旨以候處決。」須至申者兵部，即題本奏上，奉聖旨：「張祜等劫庫重情，梟首示眾﹔董成捕賊有能，超升二級。該部知道。」當日各官惟知嚴捕盜賊，那能勾得。惟董成以心料賊之情，知其勢必假裝棺樞，方可藏金寶出城外。因命左右從此體訪，果不出其所料。能挈寶玉而歸之朝廷，其功不小，其明真過人矣。在大傳曰：「作易者其知盜乎，董公有焉。」
　　
　　汪太守捕剪鐐賊
　　陝西平涼府有一個術士，在府前看風鑒極高。人群聚圍看時，賣緞客畢茂袖中裹銀十餘兩，亦雜在人叢中看，被光棍手托其銀，從袖口出，下墜於地。茂即知之，俯首下撿。其光棍來與爭，茂曰：「此銀我袖中墜下的，與你何干？」光棍曰：「此銀不知何人所墜，我先見要撿，你安得冒認？今不如與這眾人大家分一半，我與你共分一半，有何不可？」眾人見光棍說均分與他，都幫助之，曰：「此說有理，銀明是我撿得的，大家都有分。」畢茂那裡肯，相扭入汪澄知府堂上去。光棍曰：「小的名羅欽，在府前看術士相人。不知誰失銀一包在地，小的先撿得。他妄來與我爭。」畢茂曰：「小的亦在看，袖中銀包墜下，遂自撿取，彼要與我分。看羅欽言談似江湖光棍，或銀被他剪鐐，因致墜下，不然我兩手拱住，銀何以墜？」羅欽曰：「剪鐐必割破手袖，看他衣袖破否？況我同家人進貴在此賣錫，頗有錢本，現在前街李店住，怎是光棍？」
　　汪太守亦會相，見羅欽手骨不是財主。立命公差往南街拿其家人並賬目來，進貴見曰：「小的同羅主人在此賣錫，其賬目在此。倘與人爭賬係主人事，非干我也。」汪太府取賬上看，果記有賣錫賬明白，乃不疑之。因問畢茂曰：「銀既是你的，你曾記得多少兩數？」畢茂曰：「此散銀身上用的，忘記數目了。」汪太府又命手下去府前混拿二個看相人來，問之曰：「這二人爭銀，還是那個的？」二人同指羅欽身上去曰：「此人先見。」再指畢茂曰：「此人先撿得。」汪太府曰：「羅欽先見，還口說出否？」二人曰：「正是羅欽說那裡甚包，畢茂便先撿起來。見是銀，因此兩人相爭。」汪太守曰：「你既不知銀數多少，此必他人所失，理合與羅欽均分。」遂當堂分開，各得八兩零而去。汪太府命門子俞基曰：「你密跟此兩人去，看他如何說。」俞基回報曰：「畢茂回店裡怨老爺，又稱被那光棍騙﹔羅欽出去，那兩個干證索他分銀，跟在店去，不知後來何如。」汪太府又命一青年外郎任溫曰：「你與俞基各去換假銀伍兩，又兼好銀幾分，故露與羅欽見。然後往人鬧處站，必有人來剪鐐。可拿將來，我有賞你。」任溫與俞基並行至南街，卻遇羅欽來。任溫故將銀包解開，買櫻桃。俞基又解開銀，曰：「我還銀買請你。」二人相爭還，將櫻桃食訖，逕往東嶽廟去看戲。俞基終是小廝，袖中銀不知幾時剪去，全然不知。任溫眼雖看戲，心只顧在眼上，要拿剪鐐賊。少頃，身傍眾人來挨甚緊，背後一人以手托任溫手袖，其銀包從袖口中挨手而出。任溫知是剪鐐，伸手向後拿，曰：「有賊在此！」
　　其兩傍二人益挨近任溫，轉身不得，那背後人即走了。任溫扯住兩傍二人曰：「太府命我拿賊，今賊已走，托你二位同我去回復。」其二人曰：「你叫有賊，我正翻身要拿，奈人來往，拿不得。今賊已走，要我去見太府何干？」任溫曰：「非有他故，只要你做干證。見得非我不拿，只人群中拿不得也。」地方見是門子、外郎，遂來助他，將二人送到太府前。俞基稟曰：「小人袖又未破，其銀不知幾時盜去，全不知得。」任溫曰：「小吏在東嶽廟看戲，一心只照管袖中銀。果有賊從背後伸手來探，其銀包已托出袖口。我轉身拿賊，被這兩人從傍挨緊，致拿不得，此必是賊黨也。」太府問二人姓名，一曰：「我是張善。」一曰：「我是李良。」太府曰：「你何故賣放此賊？今要你二人代罪。」張善曰：「看戲相挨者多，誰知他被剪鐐？反歸罪於我。豈不以羊代牛，指鹿為馬乎？望仁天詳究，免我受無妄之災。」太府曰：「看你二人姓李姓張，名善名良，便是盜賊假姓名矣。外郎拿你，豈不的當？各打三十，擬徒二年。」命手下立押去擺站，私以帖與驛丞曰：「李良、張善二犯到，可多索他拜見。其所得之銀即差人送上此囑。」丘驛丞得此貼，及李良、張善解到，即大排刑具，驚嚇之曰：「驛中事體，你也聽得，上司來往費用煩多，你若知事，免我拷你。過了幾日，饒你討保回去。只等上司要來聽點，餘外不與計較。若無意思，今日各要打四十見風棒。」張、李二人曰：「小的被賊連累，代他受罪，這法度我已曉得。今日辛苦，乞饒命。」明日受罪出來，即托驛書手將銀四兩獻上，叫三日外要放他回。丘驛丞即將這銀四兩親送到府。汪太府命俞基來認之，曰：「此假銀即我前日在廟中被賊剪去的。」
　　汪太守發丘驛丞回，即以牌去提張、李二犯到，問之曰：「前日剪鐐任溫銀的賊可報名來，便免你罪。」張善曰：「小的若知早已說出，豈肯以皮肉代他受苦楚？」汪太府曰：「任溫銀未被剪去，此亦罷。更俞基銀五兩零被他剪去，衙門人銀豈肯罷休？你報這賊來也罷。」李良曰：「小的又非賊總甲，怎知那個偷得俞基銀？」汪太府曰：「銀我已搜得了，只要得個賊名。」李良曰：「既搜得銀即捕得賊，豈有賊是一人做，銀又另是一人得乎？」汪太守以前假銀擲下，曰：「此銀是你二人獻與丘驛丞者，今早獻來。俞基認是他的，則你二人是賊已的，更放走剪任溫那賊。可報名來。」張、李見是真贓露出，只從實供出，曰：「小的做前剪鐐賊者有二十餘人，共是一伙。昨放走者是林泰，更前日羅欽亦是。這回禍端是他身上起，其餘諸人未犯法。小的賊有禁議，至死也不敢相扳。」再拘林泰、羅欽、進貴到，追羅欽銀八兩，與畢茂領去訖，將三賊各擬徒二年。仍排此五人為賊總甲，凡被剪鐐者都著此五人跟尋，由是一府肅清，剪鐐者無所容其奸矣。
　　
　　蔣兵馬捉盜騾賊
　　蔣審為南京兵馬司，一日早晨乘轎出參官，路遇一後生，似承差裝束，乘一匹騾，振策而馳，勢若奉緊公差之意。及近蔣兵馬轎勒騾從傍而行，卻有遜避之狀。過步後，復長驅前進。蔣公思曰：「此人乘騾疾走，若奉公差，然詳彼舉動，又似避我。倘果係走差的人，何須如此挨青而過意者？其盜乎？」命手下滕霄曰：「去拿那乘騾後生來。」滕霄趕去拿到，蔣公問曰：「你乘騾何去？」其後生曰：「小的奉巡爺差，有緊急公事。老爺緣何阻我路程？恐有違限期，累及小的。」蔣公曰：「你奉巡爺差，公文何在？」其人曰：「正是機密事，親承口囑，故要遠去。老爺休要纏阻我。」蔣公曰：「你在何處盜騾來，怎得詐稱公差，這等膽大！」其後生高聲抗言，曰：「老爺這等說話，願同往巡爺處說個明白，為老爺獻功。」蔣公見其人言辭朗烈，全無懼色，似乎拿錯。然終疑其行路躲閃之情。
　　不覺辯駁，挨纏一飯之頃，後有一人走來，汗流氣急。遠遠望見其騾，即言曰：「那騾是我的，其盜騾賊在那裡去，前行路人可代我拿住，我有謝你。」蔣公聞得，心中暗喜，已有察奸之神，其後生始驚得倉惶無措。及追者近前，猶未知賊已被捉，只宜賊已逃了，遂向前去牽騾。蔣公曰：「你騾在何處失？休要冒認。其盜騾者即是此人，已拿在此，可都在衙去審問。」遂將二人並騾帶進衙。失騾者曰：」小的是方應舉，家住城中後街頭。今早牽騾在門首，整鞍訖，將出城去取賬，復還家尋銀。擬停待稍久，及再出門，騾已被偷。一路跟問，幸得老爺拿了此賊，真包閻羅之見，方能如此發奸摘伏。」盜騾者曰：「小的是萬正富，家近城中東門。怯才路上遇老爺更過去一望之地，即小的之家。今被所捉，賊情難隱，望看公子分上，超生積德。」蔣公命方應舉具領狀來，領出騾去。責萬正富曰：「你才說願解巡爺處獻功，今解去有功否？」正富只磕頭求赦，蔣公以其初犯擬杖八十發去。仍為詩勸之改過云。
　　詩曰：
　　人生活計幾多般，負販形勞心卻安。
　　穿壁▉牆皆禍藪，探囊偷篋有危端。
　　欲徼樑上稱君子，難免庭中對法官。
　　知命不如安分好，暗危倖免悔將難。
　　
　　金府尊擬告強盜
　　貴溪縣包明等連僉狀告為急救民害事：「賊風四起，鄉境不寧。惡丁檜，罪浮盜，惡過桓，自號安東金貴平王。挾黨餘弁，諢名大張飛﹔金遼，小霸王﹔陳見，八大金剛﹔及牙爪武壯楊感等，群雄烏合，劫殺百姓，搶擄財物，淫穢婦女，燒燬房屋。被害數十家，哀徹心髓，男女聞風，驚碎心膽，鄉村未晚閉戶，小兒不敢夜啼。切恐猛虎不除，犬羊無睡﹔勁鷹弗滅，鳩雀堪憐。乞臺法剿安民。上告。」
　　金侯擬曰：
　　養雞者不畜狸，養犬者不畜豺。今丁檜等群盜烏合，流毒一方。是梗路之荊蓁，齧民之狼虎者，尚可謂鼠竊狗偷，而漫焉不足畏乎！仰縣速行緝捕，毋使履霜堅冰至而熒熒不遏，以成炎炎之勢。
　　
　　鄧縣尊審決強盜
　　南陵縣安諤狀告為劫賊慘殺事：「家處僻隅，二月十八夜，強盜二十餘人，搽紅抹黑，明火燭天，手操鋒鍔，衝開四圍門壁，蜂擁入室。老幼男婦如鼠見貓，神魂離殼，男被殺傷性命幾死。金銀、釵?、衣服捲擄一空，止有舊衣、舊裳，又付祝融一燄。觀者流涕，聞者心酸。懇天法剿安民。上告。」
　　鄧侯審云：
　　丁檜惡為賊魁，三犯不悛。烏合賊黨，明火劫掠。既卷其財，又傷人命。擬此兇惡，殆猛獸中之窮奇，蟄蟲中之虺也。贓證俱真，合擬大辟，餘黨再獲究。
　　
　　鄒御史德化群盜
　　萬曆貴州年饑，百姓逃亡者多，有等負血氣者，相聚為盜。劫掠鄉村，殺擄人民。打州搶縣，帑藏一空，官司莫敢誰何。所在有司公文告急，兵部急馳本奏知朝廷，聖旨著吏部知道。吏部奏曰：「貴州反蠻地方，未知聖化，若是加兵征剿，恐急迫投入蠻夷，為禍不小。須得一良臣，撫蒞慰彼。赤子無知，一時為饑荒所迫，相聚為非，倘能改正，即我良民。此以德服人，堯舜之道也。」皇帝准奏，即著吏部推擢智能之士。
　　時鄒元標為縣令，任滿回朝復命。吏部議曰：「貴州之亂非鄒公不可。」於是擢為貴州道御史。百姓聞知，無不歡悅，皆言：「鄒老爺若來，我等即見太平矣。」鄒公到任，巡撫各府縣，吏胥奉法，百姓安堵。
　　一日，於察院會同三司，商議弭盜安民之策。眾論紛紛不一，於是有欲鄒用相者察得其盜，用厚賂以解散之也。有以趙廣漢鉤鉅之術進者，廣漢用智，門外置一鉤鉅，使人投匿其中，有群盜聚空舍，謀欲劫人。商榷未畢，即為漢所捕獲。為此策者，欲鄒密知賊情出沒而用奇兵殲之也。一謀士曰：「察見淵魚者不祥，智料隱匿者有殃，如二公所談均未得其本也。戴淵與樑上君子獨非劫客耶？一指揮江上而為陸學士所化，一隱伏梁間而為陳太丘所新。彼二公者，非用伺察，非用鉤距也。惡非本來，善乃真性，彼惟從其真者覺悟之，故盜自知愧也。又漢龔遂為渤海太守，宣帝召見問以息盜之術。遂答曰﹔『海瀕遐遠，不沾聖化。民困於饑寒而吏莫之恤，故使陛下赤子弄兵於潢池中耳。臣聞：「治亂民猶治亂繩，不可急也。」願丞相御史無拘，臣以文法，俾臣得一切便宜從事。，宣帝許之。遂乘傳之渤海界，移檄郡縣，罷捕盜之令。且對眾曰：『凡持田器者皆良民，持兵刃者皆亂民。』群盜聞之，悉皆棄兵弩而執鉤，盜俱平服。公請擇於斯二者。」鄒曰：「弭盜惟有兩端，非德化則威制也。」又曰：「心服為上，力屈次之。某雖不才，願從事先生教益。」
　　鄒後巡撫至彼，使者旁午於道。有以負固不服告者﹔有以遠交近攻告者﹔以訓練士卒，積聚芻糧，將兵欲戰告者﹔有以賊勢不振，烏屯蟻聚之眾，解散一半告者﹔幕下將官有欲整大軍直搗其巢穴者﹔有欲挑戰祥比，出奇兵以勝之者﹔有欲流言反間，欲使彼自相殺戮，乘亂以攻之者﹔有欲修書厚賂，買結某處，兩路約訂同日起兵，使彼三面受敵，首尾不能救應者。鄒不為惑，惟給榜文四方張掛，許彼改惡從善。既捕獲真賊，喚至案前。先偷以良心真性，次曉以順逆禍福，終給以衣服、酒食，令之自去。向化而為善，於是群盜聞風感激，漸次解散。
　　一日，細作來說賊巢尚有數寨，感公撫恤之仁，思欲效順納款。恐公不以為誠，故未敢即至。一謀士密白鄒曰：「暗檄令送薪芻，試其向化俟。至轅門，伏甲誅之，可獲首級，以充軍功。」鄒曰：「殺降不祥，且傷皇上好生之德。公策雖善，某不敢用也。」由是群盜聞之，悉皆泣涕投劍。鄒承命捕盜，不糜費糧食，不肝腦百姓，而貴州靜治。
　　盜惡原非性本來，逃亡空匱聚蚊雷。
　　一聞御史傷主語，泣血相看擲劍回。
　　
　　陳風憲判謀布客
　　陳選，字士賢，天臺臨海人。髮髫齠時，即立志以古聖賢自期待。奉身甚約，操履甚端。登黃甲，每居一官，必欲盡職﹔每行一事，必欲盡心。視去就為其輕，惟屬意於生靈國脈，名重海內。士大夫無問識與不識，論一時正人，必僉曰：「陳選。」
　　司風憲時，方諏日戒道啟行，已至所轄屬地。尚未到任，道間忽有數百蠅蚋飛迎馬首，撲之不去。選曰：「我自履歷宦途，左右非濟濟縉紳，則前後師師甲冑。況風憲官奉皇帝出巡，山嶽震動。過州州接，過縣縣迎。今擁集馬首者非眾多百姓，非眾多父老官吏，乃逐墜蠅蚋如此。曾聞諺語云：『鵲為喜報，鴉為凶鳴。』此屬之來，即不占吉凶，定不徒也。間閱《包龍圖公案》，曾有蠅蚋迎馬首之事，今日或亦其故轍未可知也。昔龍圖發奸摘伏青史標明，今日果有此事，亦當媲美前修。」遂命左右跟尋蠅蚋所止去處。蠅蚋微物，若有知識，聞選吩咐左右跟尋之言，數百振羽一飛，有若風響，集於一深山墳上。此山村木茂密，藏有蛇蠍，人所罕入。左右跟尋得實回報。
　　陳即駐帷於地方古寺，隨命地方里老同公差往山掘之，見一客人屍首。人死未久，肉色尚新。搜驗身傍，得一木雕小印。選思曰：「此必布客被人所謀。」著令地方具棺埋葬，餘無半言吩咐。縣官耳聞是事，兼是己所治地，心下不安。拘問曰：「地方關係甚大，朝廷設立保長、保甲諸色員役，非直保固比閭族黨，亦將保固遠來行旅。今汝等縱賊謀人，瓜分銀貨，罪將安釋？今且容汝數日，須訊問客人何方人氏，探訪賊人名姓、真贓方贖得你等罪。不然，定是你地方謀劫。陳爺生殺衙門，見其事而不言，則怒可知已，此事卻是擔干係。」地方聞縣主言，驚得魂不附體，俱應允探訪回報。自後諸人互相覺察，東呈西首，鼠竊狗偷，捕捉殆盡，填滿縣監。縣主繫心此事，恐陳見罪，將地方所呈首人犯，嚴刑拷鞫。有富家子弟，因言氣被誣者，受刑不過，冒認供招是己謀劫，妄扳某人知情，某人主令，某人下手，某人埋葬，某人得貨，某人得銀，飄空牽連數十人。主令：「下手俱問死罪，知情、分贓俱擬重辟，其餘照律減等。」縣主只說是真，喜為己功﹔地方以為得實，喜豁己罪。只未具文申報。
　　且說陳公登任，屬官如蟻，恭遏諸務未遑，即吩咐云：「奉朝廷新例，欲市上好綿布千疋，三日內要取齊。即去鋪行討行揀選，但布上要記各人名字，以便領價。」屬官不知此是賺賊之計，只說是真要綿布解京，即討來布若干，以憑揀選。陳云：「布不論精粗，只要有印記者，即取來看印記，又要與小木印記同者方許入選，餘即發還。」查有同小木印記者，即照名喚入，究問來歷。布行云：「布從張成牙家轉販來賣。」又照名拘一布行來問，所對亦同。遂拘布牙來問，牙人云：「日前有吉水縣客人名柯盛，帶布若干，投店發賣。今布已盡賣，人已回去。本牙無復存有半匹此布。」陳云：「此非布客，乃劫布之賊，日前在某處謀了一布客。想汝知情，故把在此處發賣。今且不打你，與你公文一角，捕兵二名，星夜往吉安縣投發。有此劫賊還我，脫得你罪﹔若拿不得此人，定坐你填命。」牙人云：「做經紀往過來續，只說他是某方客人，不知他是劫布之賊。今老爺著小人領公文，同捕兵前去吉安縣捕捉，只恐賊人假報地方姓名，則彼地倘無此人，叫小人如何回報？」陳云：「汝第去此，客謀死未久，此賊去亦不遠。倘天理不容，冤魂不散，汝去必捉獲得來。我亦知汝不知情，我亦知賊人假報地方姓名。而必欲汝去者，正欲得其真耳。」
　　牙人只得領了公文，同捕兵逕往吉安縣投發，縣官開折看時，書數行大字，云：「仰吉安縣知縣，速將謀劫布客賊人柯盛捕緝，解審無違。」縣主云：「數日之前，地方呈一起事云，剪賊安民詞內云，土賊鄭島梗路荊蓁，前月初七日謀劫布客曾良，得銀回家。宿娼撒潑，禍亂地方。我已捕捉，監禁未問，想莫就是此人？」據來文姓名，又與此不同。問牙人云：「汝既代他做牙，必識認其人，汝可往禁中看此人是否。如不是，我即行牌差人去拿。」隨命皂隸領牙人入監探其的實。牙人行至監外一望，果見前日是此人。賣布其人亦認得是牙人，亦從監門邊相見，詢問經紀到此貴幹。牙人紿之云：「為親戚有些小事告在貴縣，聞監禁在此，故來相看。不意老丈為何事亦拘繫在此？」賊對曰：「為人所誣耳。」牙人曰：「容再來相看。」即回稟縣主云：「監中之人，即前日投我賣布之人，適到監門，我未開口，他即問我。賊人計較盡多，在我那裡懸空報個假姓名，老爺這裡又是一個姓名。若不是老爺有見，小人今番又落空了。但上司公文緊急，老爺這裡須將賊人肘鐐鎖扭，差人解往上司審問，亦見老爺捉賊有功。」縣主云：「這個是我的事。」即具文將賊人肘鐐鎖扭，差捕兵數名同原差、牙人一同解去。
　　適本縣亦將地方首舉問擬一干人犯解來，陳風憲正開門投文，即見吉安縣公差並捕兵、牙人解得有劫布真賊到，又有本縣公差解得有一干呈舉謀命賊犯到。怒上心來，即喚皂隸，且將牙人認出真賊重打四十迎風。單將吉安縣公文拆閱，見賊人先已監禁縣中。捕兵、牙人又將宿娼撒潑地方呈首事情說了一番。陳見其人真事真，只姓名假報不真，謂牙人云：「大凡良善百姓，再不假報姓名。惟賊人恐怕識破，故有許多姓名誑人。汝未行先有此慮，果如所料。」且問賊人：「布是何方客人的，汝同何人下手殺他，一一從直供來。據縣中申來地方呈詞，汝為梗路荊蓁，不知汝謀了許多客人，今日罪惡貫盈，故我得聞出其事。」賊人推托不認。陳命再打三十，打了又挾又榔，身無全膚。抵刑不過，只得招認：「前月初二日，布客一人，自挑綿布一擔，日中時分，打從地方東嶺深林經過。某不合見財起心，打聽前後無人，手執生柴，望客人腦頂一棍。客人氣絕，拖至茂林深處埋掩。挑布回家，哄瞞鄰里，只說是自己買來。越三日，挑至本縣牙人家發賣，鄰里、牙人並不知情事。恐漏機，故懸空報個姓名，欺瞞經紀，逃脫禍胎。不虞天理難欺，人難輕殺，臺輿有蠅蚋之迎，縣主有地主之首。地方所呈首者，歷歷非真﹔縣主所問擬者，人人非實。我殺人而官殺我，報應甚嚴﹔我劫布而官追布，去來甚速。自甘殞首以填，聽從法司而處決。」陳見供招得實，遂擬死辟。吉安知縣，旌其癉惡得宜﹔本縣知縣，罰其容奸太過，責罰地方，釋醒誣妄。
　　陳爺判云：
　　審得賊人鄭島，心同蛇蠍，惡甚虎狼。猛獸深藏，盡好乘機伺便﹔布商孤至，不虞驅阱投牢。生棍劈頭，七魄三魂何處去﹔假言欺眾，千辛萬苦買將來。蠅蚋報出屍骸，木印認出贓證。此布匹給還被害之家，彼囚犯知是妄招之枉。經紀本不知情，縣主失於不謹。梟其人首，罰一以警其餘﹔釋諸人罪，取新而革其舊。
　　自後賊風屏息，人人稱為陳皓月。
　　辛苦經商為甚由，區區胤冑立箕裘。
　　不虞布帛能亡命，剩得深林土一　。
　　又
　　天設爐錘待汝曹，惡人添淚酷焦熬。
　　深林不是天遺漏，馬首迎蠅報禍苗。
　　
　　陳縣尹判盜官帑
　　陳襄，字述古，候官縣人，以經學登進士第。初授福建浦城縣尹，才智過人。縣中凡百隱伏事情，莫能逃其洞燭。官雖廉明，遺奸不能盡革。不意縣帑一日失金，襄曰：「楚庫失銀，楚人盜之﹔縣帑失金，又豈他人？必縣中慣為盜者。」乃悉捕平昔為盜者鞫之。盜至階下，各爭辯莫得其實。襄曰：「此輩難以威劫，可以術籠。」思之良久，有悟於心。次日，呼群盜至堂下，因紿之曰：「聞關王廟有一鐘，歷世多年，今已成神，最能辨盜。我今鞫汝諸人，汝諸人死爭，謂內帑之金非汝等所盜。與其憑意見決之於己，不若決之於神，使汝等莫能遁。昨已使人迎鐘至縣堂後閣，祀之。靜夜焚香，禱求再四，欲聰明正直之神考察精詳，勿令濫及無辜也。今喚汝等立於鐘前，不衰誠敬。再率同僚為汝禱之，祝曰：『人間私語，天聞若雷﹔暗室虧心，神目如電。維汝鐘神享吾祭祀，顯其精英，決民皂白。縣帑失金何人所盜，靈驗不差，符予所望。』」禱畢，又謂群盜曰：「此鐘極是靈驗有準，汝第以手試之，不為盜者摸之，則無聲﹔為盜者摸之，則有聲。頃刻真偽攸分，再難爭辯。」又陰使人先以墨汁塗抹鐘內，隨引群盜人內閣，令各以手摸之，摸畢出驗其手。惟一囚手上無墨。諸囚不知本官此是籠絡之術，在墨跡上辨盜，不在鐘聲上辨盜。
　　遂單取無墨跡之囚，問曰：「縣帑之金分明是汝盜去，不為盜者心無所懼，信手去摸，不計聲之有無，則有墨。汝犯真心怯，惟恐摸響其鐘，故輕輕去摸，手無墨跡。汝從直招來，免汝笞責。若不供認，重刑不貸。」其囚情知是實，遂逐一招認：「數日前晚時刻，潛入帑內，盜出庫金是的。現今用去數兩，餘者俱在，與眾囚並無相干。」襄得其實，隨命民快等鎖押盜金之囚至家，追取存留銀兩。用去者責令賣產賠償，照贓擬罪。餘囚俱行釋放。一郡帖服，俱稱為活神仙，自後城中無盜。
　　劫賊如何劫庫金，法門侮法禍尤森。
　　摸鐘賺出為真盜，狐鼠聞風莫置身。
　　
　　賈縣尹判吏竊庫
　　賈郁性峭直，不容人過，官拜仙游縣知縣。尊賢育士，獎善鋤強，百姓戴之。歌曰：「心地芝蘭茂，性天麟鳳生。花村無犬吠，綠野有人耕。」蓋美其善政之得民也。三年任滿，將給由過京。縣中諸吏胥各兢兢奉法，不以郁之去留為敬肆。惟一吏黃采不遵約束，酗酒撒潑。郁怒曰：「吾別調則已，若再典是邑，必懲此曹。」吏以其去，大聲應曰：「公欲再來，猶造鐵船渡海也。」人有為醉吏危，曰：「汝失言矣。人生行藏靡定，往返無常。萬一賈爺復來，汝罪奚逭？」吏曰：「吾所為是言者，是或一見也。本官政聲籍籍，此去銓曹課績，若考上上則京，擢考中上則遠補，考下上則他任，必無再典是邑之理。鐵船渡海，夫豈失言？」
　　後朝廷以郁有吏才，居仙游三年，政清訟簡，物阜民熙。欲其久任成功，乃加俸敕。郁復仙游時，醉吏以郁去莫奈己何，一發放縱。乃用錢夤緣署印官，轉為架閣庫吏。妄作妄為，視庫藏如私帑，輕錢穀若鴻毛。身役公門，心耽花酒。日支月費，挪移借辦，盜竊不貲矣。人有為之聯曰：「仙游士庶屬賢候，去一日則思慕一日﹔架閣金銀歸醉吏，進半時則盜竊半時。」又一聯曰：「羊質署印官﹔虎皮司庫吏。」蓋揚其過也。
　　一日，朝報賈郁奉敕復典仙游，期限本月，念一日馳驛之任。醉吏聞報驚駭，措躬無地。諺云：「懼法朝朝樂，欺公日日憂。」此時此勢，孽已作了，慾已縱了，事已過了，家筵消乏，用去庫藏莫能補足。親友以其亡賴，莫肯貸借。況先時已有鐵船渡海之言，忤觸本官，今又盜竊庫藏，難逃法網。逡巡遷延，心下錯愕無定。及郁復任，見醉吏心雖芥蒂，前言外貌，則待之如故，以其能改即止也。
　　一日，鄰府推官奉欽差巡按監察御史，委查盤該府各縣倉庫錢糧。府發，牌下，縣令庫書速造下馬查盤冊。庫書見牌到，催醉吏辦銀補庫，庫吏酣醉日多，何處得銀補數。庫書恐事發累己，只得照支票開出實收，具詞呈聞於郁。郁閱詞大駭，謂庫書曰：「庫藏乃生民膏脂，朝廷命脈。一人恣雎其間，乃王法所不貸者。想汝通同作弊，利則歸己，禍則歸人。」庫書曰：「有支票現在，小人畏法，分毫不敢妄覬，拘吏面鞫，便知虛實。」郁乃逮吏考鞫，醉吏犯真，乃一一招認，不敢扳扯庫書。自情願鬻妻賣產補償其庫。
　　賈尹批云：
　　竊銅錢以潤家，非因鑄器﹔造鐵船而渡海，不假爐錘。合杖一百，擬徒三年。
　　醉吏顛刑只犯刑，鐵船莫載罪餘盈。
　　廉官復典仙游事，此屬頑冥法必懲。

第四卷    	雪冤類

　　陸尚書判釋大逆
　　陸瑜，浙江鄞縣人，久居法曹，為刑部屬官十餘年，有清廉聲。至是為刑部尚書，明於法令，練習國家典故，屢辦冤獄，人咸德之。時弘農衛卒汪祿，誣訴指揮李彬潛謀不軌，事有徵驗。主上見疏大怒，頒聖上旨，著落錦衣衛指揮門達鞫之。時達新家眷，汪博寵作威，飾虛成實。惡李彬素有言觸己，至是自罹於法，得以泄已私忿。不借一言開豁，更為羅織鍛鍊。云：「李彬反形已具，衛卒所訴不誣。」方欲具文申詳通政司監候請旨，坐李彬以族誅之慘。
　　適刑部尚書陸瑜奉旨會審其事，瑜公審鞫，知其事始為衛卒所誣，次為問官所枉，見上獨白其冤枉，欲行一條方便路也。門達惡瑜不附己，翻駁己，問成前案，不勝忿怒。在上前以語侵瑜，且劾瑜私受李彬賄賂，而出其反罪。瑜在上前從容辯曰：「法司所執者，祖宗三尺之法。倘其人罪真，吾不敢置之生議﹔倘其人罪枉，吾不敢附之死條。李彬反形無驗，況明律謀反者族，吾何敢枉人以滅族之罪？」上竟從瑜議，止罪李彬不及其妻子。人皆稱其為忠厚長者。
　　哆侈虛張剌小人，獄人族禍獨何心。
　　從容御座明冤枉，不畏奸諛以語侵。
　　
　　王御史判奸成婚
　　龍溪縣高文元出宦於外，其女高愉妹年登十七，國色傾城，秉性超俗，既精女工，尤耽詩賦。時三月春殘，韶光明媚。閨坐無聊，有思春厭悶之意。與侍婢貢名香入游後門花園，見千紅萬紫，竟秀爭芳﹔浮水鴛鴦對對，噪林鳥鵲雙雙。益想起春光易老，人生少年難再，何時得遂夫婦之樂，少酬素願也。因見落花滿地，遂朗吟一絕，云：「洞府有人春寂寞，年年無語鎖天臺。桃花已遣隨流去，懊恨劉郎猶未來。」細語嬌聲，猶勝新鶯巧唱，藻詞秀韻，還過豔蕊初開。
　　吟詠之餘，適牆外有徐守恂者，年方十八，徐卿官之幼子也。人品超群，聰明蓋世。父母欲令其進學，方為議親。春心撩亂，因獨步閒遊。陡聞牆內吟詠詩句，字字清明，聲聲嘹亮，知是閨女傷春而遣興也。亦吟一絕挑之，云：「欲到天臺路已迷，徘徊花外聽鶯啼。劉郎有意尋芳久，借問仙娥許我期。」高小姐在牆內聞之，其音清、其詞麗，心已羨服。自思曰：「我思春心事，不意被此人瞧破。只此人亦是有才識者，便以詩自媒於我，凡百男女風月之情則一也。」乃探首外窺，見徐公子丰儀清雅，美貌動人，心中已十分可意。徐生在外看見高小姐如嫦娥出月宮，非人世所有也，即仰謂之曰：「聞名園好花好景，斗膽借一遊玩何如？」高氏已會得前詩中意，又愛徐生才貌，即許之曰：「公子暫停，吾取鎖鑰來，開後門請進。」回步哄名香曰：「怯才出來，未鎖房門，你可歸看之。吾少刻自歸，不必來候。」
　　名香去後，即復來開後門。徐生欣然進門，唱禮後，便問曰：「此門未有鎖，何故云取鑰來開？」高氏曰：「非取鑰匙也，適使女名香在此伴我，吾哄之先歸耳。」徐生知高氏有心私他，心中暗喜。略與玩花片時，羨曰：「貴園群芳聳翠，百卉爭妍。真天臺仙境，恐月宮只一樹仙桂，尚不及此也。」高氏曰：「小園幽僻不堪，公子勝游，何敢當此延譽。」徐生問曰：「前是何亭？必有景致可玩也，幸指引之。」高氏曰：「前即牡丹亭，好花都羅列於亭前，吾引公子玩之。」徐生隨行，見亭前果環植奇花，裝排勝景，大快人心目。
　　亭中淨几繡座，色色珍異。亭左另一燕居，小巧奇絕。中有牙?繡枕，乃倦游而憩息之所也。徐生心思此地甚好投機矣，便懇求曰：「蒙小姐垂愛，得入仙宮。若不插枝花以歸，亭外百花也笑人。願得陽臺一會，百歲銘心。」高氏曰：「與公子締好，亦芝蘭同味，但閨女犯此，恐玷物議。」徐生曰：「外人不知，何以招議？即有知者，昔張生於鶯鶯、辜輅於瑜娘，皆在室先通後為夫婦，至今傳作美談。吾與汝皆未婚娶，今日事若有人知，父母必當自為婉轉，遣媒成婚，豈不更妙乎？」高氏見說知奸則父母必為結親，此話可信，因不推辯。徐生遂為之解玉扣，脫繡襦。高氏半推半就，半喜半羞。只見溫玉生香，春意滿懷。羅幃中攜雲握雨，錦衾下倒鳳顛鸞。氏如嫩蕊海棠新著雨，生如嬌嘶渴馬奔清泉。煞多情，渾身通泰﹔忒有趣，兩意和諧。花謝春猶在，戰酣興正濃。及雲收雨散，雙雙相攜而起。高氏曰：「妾以千金之軀托於公子，不知何日得為夫婦也？」徐生曰：「人有善願，天必從之。」留戀已久，日已近午，名香復來催食午。此時徐生欲去而不忍去，高氏不留而意欲留，兩情難割。徐生曰：「我明日復來，幸勿見拒。」高氏曰：「一日有情，終身難捨，何忍再拒？」由是，徐生懶去向書館，日來園外。高氏懶去拈針線，日往園中。私下偷情，如膠如蜜。往來月餘，人並不知。
　　一日，高氏之叔高從正，剛直人也，偶來園中，見牡丹亭畔燕居中有男女笑語之聲，不知是誰，乃退立於荼架後。少頃，見女姪與徐生攜手而出，送別後門，而後歸。從正方知女姪與徐生私通也，出言於嫂嫂。曰：「豈有是乎？」從正曰：「明日可親捕之。」及次日，高氏又往後園開門，延徐生而人，逕至燕居中敘情。從正同嫂入捕時，已閉戶在?交媾，方敘興中之言。徐生曰：「你味何如？」高氏曰：「如含一粒仙丹，遍體爽快，妙不可言。然則公子興味何如？」徐生曰：「如入九天仙洞，吸瓊漿玉露，甘人肺腑，渾忘身世也。」從正聽之，咬牙睜目﹔嫂氏便闇然失色。二人轉步外候。
　　一霎時後，徐生、高氏方笑謔開門，高氏見母與叔變臉外立，即掩面跑歸。從正扭住徐生，劈面便打兩拳，問曰：「你在此何干！要偷我園中珍玩麼？今日你願生願死？」徐生曰：「只願送官。」從正曰：「你道不敢將你送官麼？」即扭出鎖住，解往漳州府，告於大巡，曰：
　　狀告為強姦室女事，淫徒徐守恂，倚父勢宦，縱淫無忌，窺從正女姪高氏獨立後園，惡即躍牆竄入，進前逼奸。女姪躲入牡丹亭，惡復趕入強抱，喊聲聞外。從正同嫂入見，當場捉獲，縛送天臺。乞依法正罪，掃清淫惡。救正風俗。
　　上告時，探花王剛中出為御史，巡按福建。以徐、高二家皆閥閱名家，親提問之，曰：「你亦宦家子弟，當知禮義。何為強姦人室女，辱玷祖宗？當問死罪矣。」徐守恂曰：「宦家後園牆高數仞，不是他女姪開門，延納小的，何以飛人？姦情不敢隱，但和姦非強也。可憐士夫女妻並未婚娶，若打死杖下，不如放生，望老爺垂仁超度。」王御史問高氏曰：「和姦是真，必非強也？」高氏曰：「一時之錯不可返，白圭之玷不可磨。望天恩曲庇，澤及閨幃，死不忘德。」王御史曰：「汝兩下都認和姦，可先供狀，然後擬罪。」徐生、高氏各援筆而成供狀，詞皆四六，贍博富麗。王御史見其供出成奸之由，起於詠詩句。而所供之狀，果有才學。乃曰：「汝能為詩乎？此簷前有蛛網懸蝶，試面賦之。」徐生吟曰：「只因賦性太顛狂，游遍花間覓遍香。今日誤投羅網裡，轉身便是探花郎。」王公悅，又指竹簾謂女曰：「汝試賦之。」高氏遂吟云：「綠筠劈破條條直，紅線經開眼眼奇。只為愛花成片瑕，致令直節有參差。」王公憐二人之才，見其供稱俱未議婚，乃謂之曰：「據律則通姦者該各杖八十，姑念汝天生一對，才貌兩全。古云『君子樂成人之美』，當權正好行方便。吾何惜一屈法，不以成人美乎？可令你結成姻緣，宜室宜家，是亦一大方便也。」王公援筆判曰：
　　佳人才子兩相宜，致福端由禍所基。
　　永作夫妻諧老願，不勞鑽穴隙相窺。
　　高從正執曰：「如此則律何以禁？且非禮成婚，何以為訓也？」王公曰：「豈不聞卓茂云：『律設大法，禮順人情。』又程子云：『王道之大本乎人情。』則苟順於情即合禮合道，何奸於律？」由是，從正不敢再執。各放之寧家，徐生高氏遂為夫婦。時人因號御史為「王方便」。
　　按：判奸成婚本不合律，但以文士才女各未婚娶，愛惜其才，判之成婚。一時人情不以為非，可見善持法者在變通從宜，不必膠柱鼓瑟也。故記之以為欽恤者訓。
　　
　　詹縣令判合幼婚
　　南海縣富民蘇紹軾，生女蘇麗卿，年已及笄，容貌甚美，兼通文翰。同里人林秉謙托媒聘為長男婦，既而長男死，又央媒去議求出親，與次男達常。少女長三歲，紹軾亦許之。及次年十月于歸，蘇氏十六歲，身材壯大﹔而達常方十三歲，軀幹微小。尚未知咸琩ヾQ蘇氏早已知春意。以夫君幼弱，心甚不悅。當為春怨一絕，云：「天桃含蕊欲開華，恨殺春風未破他。何得陽和敷德澤，少滋些雨助嬌花。」又其年十二月，夫之堂兄亦完親，尚後蘇氏兩個月，及期年而生一男，請宗族諸婦飲喜酒。蘇氏自思：「我先人林門，以夫幼並未得沾雨露。彼後我成親，得丈夫長大，今遂生男。」因忿恨，不赴席。生子家強來請之，蘇氏寄詩辭之曰：「去年臘月迎新婦，今日方周已得兒。有客恥臨湯餅會，孤雌空自繞林飛。」諸婦見詩，內有識文墨者讀之，與眾笑曰：「彼道你舊年成親，今年得男。他的丈夫幼，故無雄對，而孤雌自飛也。」眾婦遂皆笑之曰：「何不借一雄來對乎？」蘇氏因在家中日求改嫁，公姑以其外家殷富，圖利其財，不肯嫁之。
　　蘇氏歸而逼母，必欲改適，不願安於林家。母言於父，令往縣告之，曰：
　　狀告為脫娶事。男女婚姻在於及時，年紀長幼，必貴相當。軾女蘇氏年已十八，土豪林秉謙拴媒聘娶為長男婦。伊男已死，再求出親幼男林達常，年方十三。長幼非偶，琴瑟不和。女鬱抱病，欲求改嫁。人懼豪刁，避不敢娶。乞明斷離異，批允改嫁。長另配長，幼另配幼，各安室家，永無反目。上告。
　　林秉謙去訴曰：
　　狀訴為懇賜完聚事。男女居室，人之大倫。一與之醮，終身不改。女無惡德不出，士重嫁妻不良。男達常身軀雖小，年已十五，媒娶蘇紹軾女為婦。歷今三年，相愛無異。軾聽讒唆，欲女改嫁。切婚姻居五倫之先，節義乃綱常所重。無故出婦，有虧名教。乞臺扶植倫常，理諭紹軾。勿聽離異，從前完娶，承祀宗祧，萬代感激。上訴。
　　時進土詹公揆為南海令。察其兩詞，便知林是而蘇非。及提對審，力諭蘇紹軾以女宜令之從一以終，不可無故求異。蘇紹軾被官以理折之，不能開辯。惟蘇氏嘵嘵辯說，以年紀不相當，必須再嫁。詹公判曰：
　　桃花面，柳葉眉，玉指尖。跪丹墀，聲聲說道嫌夫少，只恐挫過少年時。幾回傷感思春意，有此情，無此例﹔只判合，難判異。為爾批定案卷底。更待二八青春時，分明好個風流婿。奈心情，強自遣，有朝一日春風動，擺得花枝紅雨濺。
　　詹公不允其改嫁，蘇氏只得復歸林家。不二年，達常已長，而蘇氏遂生一男。時詹公尚未去任。蘇氏後同他婦為人往寺保胎，適詹公到寺，欲拜鄉親。諸婦見官來，皆趨入寺殿避之。蘇氏抱子行遲，衝其引導，手下拿住，跪於轎前。詹公曰：「我有告示於各庵寺，凡官民婦女不許入庵寺焚香拜佛，如有犯者罪及夫男。今你來寺何干？又衝我引導，可報出夫男，拿來治罪。」蘇氏曰：「妾係蘇氏，為堂嬸保胎而來寺，夫名林達常。」詹公記得其名，問曰：「汝即林達常之妻乎，先年曾告夫小者是你也？」蘇氏曰：「是。」詹公曰：「汝抱此子是誰的？」蘇氏曰：「是妾所生的。」詹公不覺發笑，曰：「夫小亦能有子乎？可見春風有時動，好花終有主也。吾忽有詩興。且吟一絕贈汝。詩云：『昔年曾怨春光少，今日花開春滿枝。不是春光著消息，如何花實子離離。』」蘇氏曰：「妾今春初得子之時，亦不敢忘老爺之恩。曾有拙句一絕云：『花欲移開別處栽，東皇不許我移開。今日開花曾結子，都是東皇恩賜來。」』詹公曰：「汝可謂不背本矣。你子曾取名否？」蘇氏曰：「未也。」詹公曰：「吾為你子取名為林知本，且赦你衝引導之罪。」蘇氏拜謝而去。
　　按：婚姻而判合本為常例，特蘇氏得子而不忘判合之恩，詹公往寺而因取知本之名，一時陡遇，亦不偶然，是亦一奇事也。然此惟詹公之善判，蘇氏之知恩，故著為美談。若論父母為男女擇親，必當求其年紀相當者，不可愛富慕財而扳緣附結，中間多有因而生事者，是宜慎之。
　　
　　龐通府判氣生子
　　南寧府民汪仁澤娶妻卓氏。其弟汪仁濟年十八歲，娶妻蒙氏，年止十五。氏幼於夫，初合巹之時，被夫纏戀，嫩不慣經，含痛不樂。問其夫曰：「是誰教人幹此事？」仁濟曰：「是周公制禮，教人配成夫婦，行此事以生育男女，傳續後代也。」蒙氏恨之曰：「周公這老狗何不早死，要他教人則甚？」乃閱月後，經歷雨露，知滋味美好，甚喜悅之。又問夫曰：「周公還在否？」夫曰：「你問他則甚？」蒙氏曰：「他教人為夫婦，此事真妙。若在時，我將做一雙鞋送他，以謝其教。」夫曰：「他是古人，豈能著得你鞋？」自是夫婦好合，留戀無厭，任情縱慾，不知節制。
　　三年之後，仁濟因病中犯房﹔陽證歸陰而死。蒙氏不勝痛哭，晝夜思想其夫之恩愛。雖未有子，說他要守三年，滿服而後嫁。其伯母卓氏亦與嬸蒙氏甚睦，自叔仁濟死後，夜當陪之宿。但卓氏有夫，雖陪嬸睡，嘗在房中與夫媾合而後去。
　　一日，蒙氏先睡在?中，方思想春情。卓氏又與夫交合，戀久後方入嬸?宿。蒙氏曰：「你又與大伯好來，故如此久。」卓氏曰：「或者有之。」蒙氏歎曰：「你命何好，我命何薄也！」卓氏曰：「你思男子乎？吾為爾當之。」遂升其腹，摟抱而耍。蒙氏思想已久，血盛精壯，其陰戶開張。而卓氏方受夫精，陽氣充旺，抱合之際，其陽氣吸入陰戶，透入子宮，盛陰之血裹之。是夜，卓氏與夫交者受胎，而蒙氏受卓氏之餘陽者亦結胎。二人戲挽一番而睡。
　　自此夜後，卓氏懷孕日大，而蒙氏亦似有孕一般，疑不知其故。及十月滿足，卓氏早生一男，叫穩婆李氏來養之。方訖，而將登席飲酒。乃蒙氏在房中亦生一子，墮地之時，血兒只叫一聲而死。李穩婆入看之，只疑其私胎也。蒙氏囑之曰：「爾晚間為我埋之。」李氏許諾。及夜，裹之而出。
　　李氏與屠拯者最相好，密語之曰：「汪家蒙寡婦私生一子，托我裹出，你可去埋之。」屠拯前月與汪仁澤爭田有隙，因領其私胎，以石灰掩之。赴府告曰：
　　狀告為欺奸弟婦事，淫獸汪仁澤，伊弟仁濟夭死已久。愛弟婦蒙氏美貌，拘留淫奸，視如寵妾。十一月二十九日，私生一孩，現在可證。寡婦生子，姦情灼見。乞滴血證奸，依律正罪。綱常不亂，民不禽犢。上告。
　　府批糧館審問，及提到，龐通府曰：「凡孕婦產婦，雖犯奸及死罪，大明律中不許加刑，必產後百日外乃依罪加刑。今蒙氏犯奸是的，但產後未滿百日，可保候出外，待限滿而後問。」屠拯執曰：「蒙氏雖產，限內不可加刑，汪仁澤可先將滴血，若此孩是他真脈，則蒙氏便可成獄矣。若遇百日後，恐血孩朽爛，或難驗視。」汪仁澤曰：「我並與弟婦無私，不知他何處有子。我依屠拯所言，願先滴血驗之。」
　　龐通府命仵作刮開孩子之骨，與仁澤滴血。仵作將孩子手足割開，純是皮肉，並無寸骨。驚異稟曰：「此孩子渾身並無寸骨，不知何故？」龐通府心中明白，命屠拯曰：「汝可自驗之，勿為仵作賣法。」屠拯以布裹手，遍身摩捻，渾如肉毯。亦來稟曰：「果是無骨。」龐通府曰：「凡男精為骨，陰血為肉。此孩純肉無骨，是未與男精交媾，決無姦情矣。但何處感受陽氣，故陰血裹之而成胎也。墮地只叫一聲而氣絕，此之謂氣生子也。」乃問蒙氏曰：「你何處感得陽氣來？」蒙氏曰：「我並未與男子相接，何以感得陽氣？但我伯母與夫睡後，來我肚上抱住戲耍，我慾心發動。後伯母是此時懷孕，而我亦從此有胎。或者從伯母陰中受陽氣來乎？」龐通府曰：「即此是也，彼受夫精方壯，而汝陰血亦壯，故受之而結胎。」乃將屠拯發打二十，曰：「汝告蒙氏私胎，乃本等事。何為指定汪仁澤欺奸弟婦，豈非誣告乎？」
　　龐通府判曰：
　　審得蒙氏早歲寡居，玉無瑕玷，空房孤守，冰比潔清。永夜漫漫，獨宛鴛鴦之頸﹔芳春寂寂，懶妝粉黛之容。雖心甘槁木以自灰，顧氣逐積陰而轉盛。被伯母摟抱，引動芳心﹔而腰肢磨蕩，滋萌春意。借餘陽之鬱勃，流一氣以潛通。精與精孚，恍惚巫山入夢﹔氣隨氣徹，發滋玉戶生機。以此懷胎，豈為野合？屠拯挾抱宿恨，中仇人以讒鋒﹔懸捏姦情，陷節婦於塗炭。含沙射影，萬螫之毒難防﹔貝錦成文，萋菲之口可畏。彼欺奸之情既雪，爾誣告之罪何逃？宜荷荊條，乃發擺站。
　　按：氣生之事，隆古多有之。故感星貫月而生顓頊，踐跡虹繞而生伏羲，皆氣生也。其後微眇者亦不著於史，故世亦罕聞焉。自龐侯發之而雪寡婦之冤後，范侯師之而白室女之孕，世益知有氣生之說。然亦甚罕稀矣，故並著之以為決獄剖疑之鑒。
　　
　　范侯判室女成男
　　思州府民文煥采，生男基秀，年十八歲，新娶室元氏，年十七歲。其女文英玉方十六歲，兄妹止隔一壁而寢。有一日，天方黎明時，基秀與妻元氏行雲雨事，搖動牙?，低聲笑語。英玉在隔壁聞之，引動芳心。適父在外，催基秀早起取帳。基秀房事方了，忙起出外。英玉開?後偏門，裸體爬上嫂?，曰：「嫂嫂，凡女人與丈夫幹事何如？」嫂曰：「汝不曉乎？你當妻，我當夫來教你。」便翻上英玉肚上去，兩手摟抱，搖動腰肢，曰：「只是這等幹也。」英玉芳心方發，陰戶開張。而元氏才受夫精充滿溢出，忽墜幾點陽精，滴入英玉陰中去。彼陰氣方盛，神情已到，得此陽精，即包裹成胎。兩姑嫂戲耍一番，興闌力倦而罷。
　　自此日起，嫂固與夫交而受胎，姑亦受嫂所滴下陽精而懷孕。經五六個月，腹漸覺大，胎孩微動，與嫂無異。母覺而嚴究其故，拷問私奸之人。英玉答以：「並無私情，止某日早晨與嫂抱耍之後，嫂有孕而我亦似有孕，真不知何故。或是病乎？身又康健。或是孕乎？只與嫂氏耍又無陰陽交媾，何以有孕？」嫂元氏亦如此證，母心不信，只家庭嚴密，無人往來，女又朝夕在傍，不離跬步，何從偷奸？或者是懷血塊乎，因此亦不理他。
　　及十月滿足，元氏卯時生一男，公姑喜悅。少頃，辰時英玉亦生一男，父母焦燥之甚。父令母以桶水人，將此私孩淹死。英玉不肯，曰：「嫂嫂生男，一家喜悅。我的偏要淹死，決是不肯。」母曰：「嫂是有夫之子，你幹出這醜事，如何可與嫂比？」英玉曰：「我若有醜事，天地不容，鬼神誅滅。真是我自然有子，或是大富大貴之人，天意所生也。」母是慈性婦人，亦不忍淹此子。正無奈何，元氏曰：「姑娘果無私事，此子必是個異人，或後日有大富貴福分亦未可知。不如養起，傳言是我養雙生，亦可掩外人耳目也。」公姑聞元氏所言極有理，即命洗養之。維時但張穩婆及僱工人廖印知是英玉所生，乃厚賂穩婆，令勿言。
　　其冬，女夫家和倫遣僕送禮來，為兒和璧納酒。廖印抱英玉所生之子，於門外戲而言其子曰：「今日你爹爹家來送禮，你美也。」和倫之僕聞之，歸言於主。和倫大異，曰：「吾只聞其大妗養雙胎也，豈其女生私胎而冒稱之乎？」遂密訪其當日之穩婆，知其為張氏也。及長男婦將分娩，故去請張穩婆。和倫哄之曰：「此是我女兒有私胎，故托言是媳婦。聞得今春文煥采女之私胎亦是你養，故敬請你來。此中備銀一錢謝你，幸勿傳揚。」張氏不知是哄他，便言曰：「常禮亦不止一錢，今你私胎宜厚謝我。前日文家乃是銀一兩，英玉小娘子又私下以簪一根與我。今日須照此數也。」和倫已賺出，心中怒氣沖天，驚曰：「我將告文家，將賺你作干證耳。我家豈有私胎耶！」便遣媒往文家求退親。文家許退財禮八十兩，擔禮二十兩。和倫要他多賠退還，因赴府告曰：
　　狀告為縱女犯奸事。倫忝世家，恪守禮義。次男和璧，憑煤笄聘文煥采女文氏為婦。禮銀八十兩，擔銀共費六十兩。殊煥采全無家教，女犯有孕，誕育一男，與采男基秀之長於並同年月日時。現在撫養，與基秀子容貌相似。張氏、廖印可證。有此悖倫，願求退親。乞追財禮擔銀，給領另娶。上告。
　　府批刑館問報，差牌來拘。煥采恐事情難辨，又托媒去講，願依狀中銀數，賠銀一百四十兩與他，托去具息。和倫依之，去刑館遞息詞。
　　范推官看狀中情，疑文氏與兄有奸，情理可惡，不准其息，必要調審。將文氏拶起，問曰：「你與何人有奸，此於是誰所生？」文氏曰：「此子是我自生，若問所奸之人，即拶死亦無。我今已有子矣，情願撞死臺下。」即以頭擊柱，流血滿地。范推府見女子性烈，急令人持住。再問曰：「汝道無姦夫，亦當說因何而有子？」文氏曰：「妾與嫂隔壁而睡，黎明嫂與兄行房，妾春心發動。父親催兄早起取帳。妾因過嫂?，嫂升我腹，抱住戲耍，妾時狂興越發，嫂精點滴墜入我陰，從此姑嫂皆有孕，又同日生子，只先後一個時辰。母欲將我兒溺死，我自恃無私因留撫養。若有姦夫，妾何膽敢養起此子，又何不當日淹死以減滅口乎？」
　　范推府曰：「此可信也。吾南寧府亦有伯母與夫交後，往抱寡嬸戲耍，寡嬸受伯母之陽氣，亦生一子而無骨。時龐通府判之以為氣生子也。今汝之嫂未動身，陽精滿溢，汝過?之時，嫂摟抱你，滴精入戶，此受得陽精，故子有骨而成人也。是雖有胎而無奸，亦未壞節辱身矣。」和倫聞之，心下大悟，便曰：「如此則亦未污辱矣，此女必宜於子者，吾不願退親，令與我兒完聚，後必是多男也。」乃復判合原被，各供明無罪，發放寧家。人皆傳為奇事，而服范侯判斷之明也。
　　范推府判曰：
　　天之生人也，惟氣之所聚而形隨之以立。人之有生也，雖以形相禪而實氣之所通，故華渚星臨，嫘祖感之而育少昊﹔而瑤光貫月，女樞之而誕高陽。意動虹繞，伏羲肇作﹔踐跡心悅，后稷挺生。至兔望月而受胎，若對視而卵實，皆以氣合，豈假形交？今文氏天癸已發，人合未諧。春夢方醒，忽聽鄰壁之好﹔芳心乍發，旋登嫂氏之?。姑起狂興而勃發生機，嫂惹餘陽而漏通春意。兩陰相合，雖無媾合之私﹔一氣潛通，實有滋潤之益。苗望澤而時雨降，自是舒華﹔花正發而瑞露滋，何不結實？即有在室之子，已無外通之夫。玉刻篆文，未傷完璞﹔蓮出濁水，不柒污泥。何嫌關睢之好逑，可作和璧之佳偶。必有螽斯之慶，永呈麟趾之祥。
　　按：此事判之甚難，幸范侯係南寧府人，親見龐侯判氣生子之事，故啟其察識，知氣通精聚，亦可結胎，不必形交體合也。不然，文氏難洗不白之疑，而嚴刑且不免矣。故知觀前人公案者，大有補於吏治也。